ועדת הפנים והגנת הסביבה, כנסת 19, פרוטוקול מספר 380, 2014-09-17 11:30

מירי רגב: בוקר טוב לכולם, שלום כבוד סגן שר הדתות ידידי הרב בן-דהן, חברי הכנסת שהגיעו לכאן: אורית סטרוק, דוד צור, דוד אזולאי וכל מי שהגיע לכאן בפגרה.

מירי רגב: זה דיון שלישי או רביעי של ועדת הפנים והגנת הסביבה בפגרה.

מירי רגב: סיירנו בטייבה בנושא אלימות במגזר הערבי, סיירנו במזרח ירושלים בנושא הידרדרות המצב הביטחוני שם, אנחנו עוסקים בסוגיות חשובות לעם ישראל, לארץ ישראל, לתורת ישראל.

דוד אזולאי: אנחנו עוסקים בנושא הידרדרות שירותי הדת.

מירי רגב: אני שמחה שיכולת להגיע לכאן.

מירי רגב: שלום לחברת הכנסת פנינה תמנו-שטה ידידתי, ברוכה הבאה לדיון.

מירי רגב: תיכף אתייחס לנושא הדיון כפי שהגדרתי אותו, אבל לפני כן אני מבקשת להגיד כמה דברים על הפינוי בגבעת עמל.

מירי רגב: ועדת הפנים והגנת הסביבה עסקה רבות בפינוי תושבי גבעת עמל.

מירי רגב: היום משטרת ישראל מפנה אותם בצורה הכי עדינה שהיא יכולה לפעול, משום שיש צו בית-משפט ואנחנו לא יכולים להפר את צו בית-המשפט.

מירי רגב: עם זאת, אני חייבת להגיד שזה שראש העירייה לא עשה את כל מה שניתן כדי למנוע את הפינוי האכזרי הזה, הלא מוסרי והלא יהודי הזה לפני ערב ראש השנה – זה בושה וחרפה.

מירי רגב: אני חייבת פה לציין את חברתי איילת שקד, שיחד אתי ועם דב חנין פעלנו רבות כדי לנסות להגיע להסכמים בין היזמים, ראש העירייה ותושבי השכונה וחבל שלא הצלחנו לעשות את זה.

מירי רגב: חבל שזה גם הגיע אלינו מאוחר, אחרי שבית-המשפט כבר אמר את דברו, וכמובן כנסת ישראל לא יכולה להתערב אחרי שבית-המשפט כבר החליט לפנות את התושבים.

מירי רגב: צר לי על כך.

מירי רגב: באחריותו של ראש עירייה שפינויים כאלה לא יהיו בעירו.

מירי רגב: צר לי על אותם תושבים בגבעת עמל שלא הצלחנו לסייע להם יותר.

מירי רגב: דבר אחד ברור, לא מפנים אנשים מביתם לפני חגים, ובטח לא לפני ראש השנה.

מירי רגב: אני רוצה לחזור לדיון של היום.

מירי רגב: כדי שיהיה ברור לכולם, כל מי שמקשיב ויסמס לי תיכף מחדרים שונים, הדיון היום עוסק בהתנהלות משרד הדתות – לא משרד המשפטים – בהצעת ה"מחליטים" בעניין הגיור.

מירי רגב: כיצד משרד הדתות הוביל את הצעת ה"מחליטים" הזאת?

מירי רגב: כיצד משרד הדתות תיאם את הצעת ה"מחליטים" הזו עם משרד המשפטים?

מירי רגב: מדוע מי שמוביל הצעת חוק בנושא גיור זה שרת המשפטים ולא שר הדתות?

דוד אזולאי: הוא רוצה לגייר את הפלסטינים גם.

דוד אזולאי: ..

מירי רגב: והאם כבוד סגן השר בן-דהן, שאני באמת מאוד-מאוד מעריכה ומכבדת אותו, עומד מאחורי דבריו שאמר בוועדת הפנים והגנת הסביבה בישיבה שהתקיימה ב-22 במאי, בה הוא סקר את עבודת משרדו, ובה הוא נשאל בין היתר בנושא הגיור?

מירי רגב: הוא אמר: "נושא הגיור עבר אלי אחרי ההסכם הקואליציוני.

מירי רגב: קודם הגיור היה מופקד במשרד ראש הממשלה.

מירי רגב: " שאלתי אותו: "האם אתם בוחנים את נוהל הגיור?

מירי רגב: " סגן השר השיב כי "תהליך הגיור עצמו הוא תהליך הלכתי".

מירי רגב: חזרתי ושאלתי אותו בנושא הנוהל ואז הוא השיב: "קודם כול, את הנוהל הזה לא אנחנו קובעים.

מירי רגב: הרבנות הראשית קובעת".

מירי רגב: כך השיב לי סגן שר הדתות.

מירי רגב: זה כתוב בפרוטוקול, לא המצאתי שום דבר.

מירי רגב: השאלה הנשאלת, ועליה אני מדברת כאן – כפי שאתם רואים אני לא שייכת לש"ס או לבית היהודי.

מירי רגב: אני יהודייה מסורתית וחשוב לי שנושא "מיהו יהודי" לא יפצל את העם הזה.

מירי רגב: אני שואלת שאלה פשוטה את סגן השר בן-דהן.

מירי רגב: מדוע החלטתם, אתה והשר בנט, שהצעת ה"מחליטים" בנושא גיור תוציא את הרבנות הראשית מהעניין?

מירי רגב: מה עשה רע הראשון לציון במשך מאות שנים?

מירי רגב: האם הוא לא גייר כהלכה?

מירי רגב: האם הוא לא גייר מספיק?

מירי רגב: האם הוא פעל לא על-פי הנהלים?

מירי רגב: האם אתה חושב שצריך להחליף?

מירי רגב: האם אתה חושב שאילו היה נבחר הרב סתיו לא הייתם משנים ולא הייתם מביאים להצעת "מחליטים" מהסוג הזה?

מירי רגב: מה אתה חושב היתה עמדתו של הרב מרדכי אליהו זכרונו לברכה והרב - - -?

מירי רגב: עבדת ושירת לצדו.

מירי רגב: מה אתה חושב הוא היה אומר על כך שאת תהליך הגיור היינו מוציאים מהרבנות הראשית?

מירי רגב: את עמדתי בעניין הרבנות הראשית אמרתי פעמים רבות מאוד.

מירי רגב: זכיתי להיות בוועדה שבוחרת את הרבנות הראשית.

מירי רגב: אמרתי שאנחנו צריכים להנגיש את השירותים היהודיים לכל אזרחי המדינה הזאת.

מירי רגב: אמרתי שכנראה הדתיים לא זקוקים לרבנות הראשית כי יש לכל אחד את הרבנים שלו ואת הזרמים שעל פיהם הוא הולך.

מירי רגב: אמרתי שתפקידה של הרבנות הראשית לסייע לאנשים כמוני במדינת ישראל, והם רבים.

מירי רגב: אני שואלת אותך שאלה, הרב בן-דהן, מדוע הצעת ה"מחליטים" הזאת קבעה לשים "איקס" על הרבנים הראשיים בעניין הגיור?

מירי רגב: זאת השאלה הראשונה שאני רוצה להבין ממך – מדוע הצעת ה"מחליטים" הזאת לא הוגשה על ידכם?

מירי רגב: האם השר בנט זקוק לגב של ציפי לבני?

מירי רגב: האם השר בנט לא מספיק חזק להגיד: "אני, השר בנט, לא מאמין ברבנות הראשית ולכן אני חושב שהרבנות הראשית לא צריכה לגייר"?

מירי רגב: האם יש בעיה בגיור היום?

מירי רגב: האם אתה כסגן שר הדתות רואה שיש בעיה בגיור היום, שצריך לעשות אחרת בעניין הגיור, שלדעתך הרבנים הראשיים טועים ולא פועלים נכון?

אלי בן-דהן: צרור שאלות גדול מדי.

מירי רגב: האמן לי, אתה תענה עליהן נהדר.

מירי רגב: והדבר הנוסף, תיכף ידבר על כך היועץ המשפטי של משרד הדתות וגם יסביר ויענה לי מדוע לא נמצא פה היועץ המשפטי של מערך הגיור.

מירי רגב: כתב המשנה ליועץ המשפטי לממשלה, עו"ד ארז קמיניץ, שאני חייבת להגיד שאני מאוד-מאוד מעריכה ומכבדת אותו, שהצעת ה"מחליטים" הזאת תואמה עם משרד הדתות.

מירי רגב: ישב פה בדיון הקודם היועץ המשפטי של מערך הגיור ואמר: "לא תואמה אתי הצעת ה'מחליטים' הזאת".

מירי רגב: זאת אומרת שיש כשל, או בין משרד הדתות למשרד המשפטים, או בין משרד הדתות בתוכו, בינו לבין עצמו.

מירי רגב: קרי, היועץ המשפטי של משרד הדתות אינו "סופר" את היועצים המשפטיים של מערך הגיור, אינו "סופר" את היועצים המשפטיים של הרבנות ואינו "סופר" את היועצים המשפטיים של בתי-הדין.

מירי רגב: אל"ף, תענה לי על כך אחרי דבריו של סגן השר בן-דהן.

מירי רגב: בי"ת, היה וכבר ספרת אותם והתייעצת איתם והם הסכימו עם הצעת ה"מחליטים", גם הרבנים הראשיים וגם בתי-הדין, כותב המשנה ליועץ המשפטי לממשלה שיש בהצעה הזאת בעיה משפטית.

מירי רגב: קרי, הקמנו ועדה, יש רבנים שמגיירים.

מירי רגב: אזרח התגייר במשך שנה, עבר גיור לחלוטין, ברית מילה והכול, הגיע לחתימה של הרב הראשון לציון והרב הראשון לציון לא חותם לו.

מירי רגב: מה עושה אותו מוטב?

מירי רגב: הולך לבג"ץ.

מירי רגב: מה אומר בג"ץ?

מירי רגב: "תגידו, מדינת ישראל, אתם בסדר?

מירי רגב: אתם כותבים עכשיו שלרב הזה מותר לגייר, אבל הרב הראשון לציון חייב לחתום על זה," אבל הראשון לציון לא חותם על זה.

מירי רגב: אז מי אתה רוצה שיחתום על זה?

מירי רגב: אני?

מירי רגב: ציפי לבני?

מירי רגב: בן-דהן?

מירי רגב: מי יחתום על זה?

מירי רגב: ואז מה יקרה, יהיה כאן מצב שב-"מיהו יהודי" יהיו לך 20,000 מחליטים וגורמים.

מירי רגב: ב-"מיהו יהודי" לא משחקים ואם הרב חותם – אני מכירה, באתי מארגון צבאי, שם למי שיש סמכות יש גם אחריות – אם בסוף המהלך הזה הראשון לציון חותם אז הראשון לציון צריך להיות מעורב בכללים.

מירי רגב: אם הראשון לציון לא צריך לחתום אז הוא לא צריך להיות מעורב בכללים.

מירי רגב: אתה כיועץ משפטי דגול בוודאי תענה לי גם על זה.

מירי רגב: כבוד סגן השר בן-דהן, בבקשה.

מירי רגב: לאחר מכן נפתח את הדיון כמובן לחברי הכנסת שיירשמו ולאחרים.

דוד צור: אני רוצה להגיד משהו מקדמי, הערה לסדר, לפני התוכן.

דוד צור: זה דיון שני שאנחנו מקיימים בוועדה הזאת.

דוד צור: הנושא הזה נמצא בדיונים בוועדת החוקה, חוק ומשפט, שם הוא נידון במספר דיונים, לרבות פרטי פרטים של הצעת החוק, ובסוף באמת הגיעו לפשרה ולהבנה שזה יעבור לרמה אחת פחות מחקיקה, להחלטת ממשלה, ויש הסכמה בין השר בנט – הרב בן-דהן בטח ידבר על זה – לבין השרה ציפי לבני וראש הממשלה.

דוד צור: זה אמור היה לעלות כהצעת "מחליטים" שמונחת בפנינו.

דוד צור: למה ועדת הפנים והגנת הסביבה נדרשת פה למשהו שוועדת חוקה, חוק ומשפט דנה בו?

מירי רגב: שאלה מצוינת.

מירי רגב: "הרמת לי להנחתה", ידידי חבר הכנסת צור.

מירי רגב: כידוע לך כחבר ועדת הפנים והגנת הסביבה, ועדת הפנים והגנת הסביבה, בין היתר, יש לה אחריות פיקוח על משרד הדתות.

מירי רגב: משרד הדתות עשה – ובאמת עדיין לא זכינו לראות את השר פה, הוא עוסק בלהביא תעשייה לנגב, לדרום, לגליל, ביצירת מקומות עבודה.

מירי רגב: יש לו הרבה מאוד עבודה כשר הכלכלה, לכן לא זכינו לראות אותו פה אף פעם בוועדה.

מירי רגב: אני מקווה שבעזרת השם- - -

פנינה תמנו: יש לנו את הרב בן-דהן ואפשר להסתפק בו.

מירי רגב: יפה, אבל אנחנו שמחים בסגן השר בן-דהן, שמחים בו.

מירי רגב: סגן השר מגיע לכאן ומדווח לוועדה ומשתף את הוועדה ומייצג את הפערים.

מירי רגב: משום שאנחנו אחראים על משרד הדתות אני מזהה שיש כאן התנהלות של משרד הדתות שהיא לא תקינה בעיני.

מירי רגב: יכול להיות שאני טועה וההתנהלות מצוינת.

דוד צור: למה שוועדת החוקה, חוק ומשפט לא תזמין אותו?

מירי רגב: כי אני אחראית על משרד הדתות.

מירי רגב: לכן אני לא מזמינה את שרת המשפטים.

דוד צור: למה ועדת הכנסת לא אמרה שמלכתחילה החוק הזה צריך להיות נידון בוועדת הפנים?

מירי רגב: משום שאני לא יושבת-ראש ועדת הכנסת- - -

דוד אזולאי: בסמכותה של ועדת הפנים לדון בעניינים שקשורים למשרד הדתות.

דוד צור: אבל ועדת החוקה, חוק ומשפט דנה בהצעת החוק.

מירי רגב: חבר הכנסת צור, אתה לא יודע כמה מאמצים נעשו כדי שהדיונים לא ייערכו פה.

מירי רגב: אתה יודע למה?

מירי רגב: כי זכיתי, תודה לקדוש ברוך הוא, לגעת בנושא אמיתי, שכרגע מנע את זה מלהגיע להצעת "מחליטים" בממשלה, מנע את זה.

מירי רגב: יש לי זכות לדון בהתנהלות של משרד הדתות.

דוד צור: חשבתי ש- - -

מירי רגב: אם ועדת הכנסת תחליט אחרת, אני אצדיע לימין ואעשה את מה שוועדת הכנסת תחליט.

מירי רגב: אבל משום שוועדת הכנסת לא הורתה לי לדחות את הדיון אמשיך לקיים דיון בנושא הזה כדי לשמוע באופן אמיתי מדוע שר הדתות זקוק לציפי לבני להוביל הצעת חוק בנושא גיור ומדוע סגן השר בן-דהן רוצה להדיח את הראשון לציון מתפקידו כפי שהיה במשך מאות שנים כאחד שמגייר.

מירי רגב: בבקשה, זה מה שאני רוצה לשמוע.

מירי רגב: כבוד סגן השר, בבקשה.

אלי בן-דהן: אני מצטער, אבל מכיוון ששאלת שאלות נוקבות אני גם אומר דברים לא פשוטים.

אלי בן-דהן: אני מבקש שלא תתפרצו, תשמעו אותם עד הסוף, כי אני אומר דברים לא פשוטים ואמיתיים.

אלי בן-דהן: חבר הכנסת שטרן הגיש הצעת חוק כאשר במהלך חודשים רבים ניסינו להגיע אתו לנוסח מוסכם.

אלי בן-דהן: בסופו של דבר, לצערנו הרב, מסיבות שונות לא הגענו לנוסח מוסכם, כאשר מה שעמד על הפרק היה שני הבדלים עיקריים.

אלי בן-דהן: הבדל אחד היה מעמד הרפורמים וההבדל הגדול ביותר ביני לבין חבר הכנסת שטרן היה בנושא מעמד הרבנות הראשית לישראל.

אלי בן-דהן: בעקבות זה שלא הגענו להסכם הכנתי הצעת חוק ממשלתית.

דוד אזולאי: להסכם עם מי?

אלי בן-דהן: להסכמה.

מירי רגב: עם חבר הכנסת שטרן.

מירי רגב: האמן לי, היום אני מבינה שהשרה ציפי לבני, כיושבת-ראש ועדת השרים לענייני חקיקה, תצטרך לאשר כל הצעת חוק של חבר כנסת.

מירי רגב: אם את הצעת החוק של שטרן אנחנו חייבים להעביר אז גם כל הצעת חוק של דוד אזולאי נהיה חייבים להעביר.

אלי בן-דהן: אני מסכים על הכול.

דוד אזולאי: אני רק שואל האם אדוני התייעץ עם הרבנים הראשיים.

אלי בן-דהן: אני לא יכול לדבר כך אם אתם מפריעים לי.

מירי רגב: אתה צודק.

מירי רגב: חבר הכנסת דוד אזולאי, גם אני רושמת את השאלות שלי.

מירי רגב: בואו נחכה וניתן לו לענות ואחר-כך נשאל שאלות.

דוד אזולאי: פשוט הוא דיבר על הסכם הבנות.

אלי בן-דהן: הסכמה.

אלי בן-דהן: לא הסכם.

דוד אזולאי: אבל האם אדוני התייעץ עם הרב הראשי לישראל?

אלי בן-דהן: אם תשמע עד הסוף תשמע הכול.

אלי בן-דהן: אמרתי שאתה תשמע דברים לא פשוטים.

אלי בן-דהן: תשמע אותם עד הסוף.

ישראל אייכלר: יש כאן עניין מינהלי שעליו היושבת-ראש שאלה נכון.

ישראל אייכלר: אני הייתי חבר בקואליציה.

ישראל אייכלר: אף פעם ועדת השרים לענייני חקיקה לא התייעצה אתי, לא באה אתי להסכמים.

מירי רגב: מה זה, הלוואי עלי.

ישראל אייכלר: כל הצעת חוק שהגשתי ולא מצאה חן הפילו אותה בשנייה.

מירי רגב: זרקו את זה.

מירי רגב: הלוואי עלי.

מירי רגב: הצעות חוק שוות נזרקו.

ישראל אייכלר: מה זה שהמדינה, שר הדתות, נפגש עם חבר כנסת לעשות אתו הסכמים?

מירי רגב: יושבים עם חבר כנסת לדון על "מיהו יהודי".

מירי רגב: אבל אם הרב סתיו היה נבחר לרב הראשי לא היינו יושבים פה.

ישראל אייכלר: זה מינהל לא תקין בעליל.

דוד צור: הרב אייכלר, לדעתי אנחנו למדנו את זה מכם.

דוד צור: מה ההיתממות הזאת?

דוד צור: נו, באמת.

דוד צור: לפני שמגיעים לוועדת השרים לענייני חקיקה מנסים, על-ידי מרכיבי הקואליציה, להגיע להבנות.

דוד צור: זה דבר כל-כך מקובל.

דוד צור: מה, לא עשו אותו?

ישראל אייכלר: אף פעם לא עשו את זה אתי.

ישראל אייכלר: הגשתי הרבה הצעות חוק אזרחיות ותורניות.

מירי רגב: חבר הכנסת אייכלר, חבל, הזמן יעבור ולא נקבל תשובות מבן-דהן.

מירי רגב: בואו נשמע מה עמדת הרבנים הראשיים, בואו נשמע את הדברים העיקריים שאליהם הגענו.

דוד צור: לא מגיעים להבנות במסגרת הקואליציה?

דוד אזולאי: מעולם לא ניהלו אתי משא ומתן בכל הצעות החוק שהגשתי.

אורית סטרוק: שכל אחד ידבר בתורו ואז יישאלו שאלות.

מירי רגב: מאה אחוז, אני מקבלת את עמדתך, חברת הכנסת סטרוק.

מירי רגב: מרגע זה בואו ניתן בבקשה לסגן השר לדבר, בבקשה.

אלי בן-דהן: אני רוצה להסביר את התהליך.

אלי בן-דהן: כפי שאמרתי, היתה הצעת חוק של חבר הכנסת שטרן, שבנוסחה הראשוני – אתחיל מן ההתחלה – כשהובא אלי אמרתי לו שהיא לא נראית לי, אני לא יכול להסכים לה, אבל שלחתי אותו לרבנים הראשיים לישראל.

אלי בן-דהן: אמרתי לו: "לך תשאל אותם".

אלי בן-דהן: שני הרבנים הראשיים לישראל הסכימו לנוסח של חבר הכנסת שטרן, הסכימו.

אלי בן-דהן: אם תרצו, אראה לכם את זה בחתימת ידו של הראשון לציון.

אלי בן-דהן: הוא הוסיף פסקה אחת בלבד – הוא ביקש שרבני הערים שיעסקו בגיור ייבחנו בהלכות גיור ומילה ברבנות הראשית לישראל.

אלי בן-דהן: זה היה התנאי היחיד של שני הרבנים הראשיים לישראל.

אלי בן-דהן: אני מזכיר שוב, שניהם הסכימו להצעת החוק, לפיה רבני ערים יוכלו לגייר, הצעת חוק שאני אומר לכם שהיא גרועה, לא טובה, אבל זו היתה הסכמת הרבנים הראשיים.

מירי רגב: בעניין הזה אתה צודק.

אלי בן-דהן: הנה אני עונה.

אלי בן-דהן: אני לא הפרעתי לאף אחד.

אלי בן-דהן: אני סגן שר ופיניתי זמן במיוחד בשבילכם.

אלי בן-דהן: אם תפריעו לי לא אוכל לדבר.

אלי בן-דהן: יש לי קו מחשבה ואני רוצה לומר אותו.

אלי בן-דהן: אני אומר דברים לא פשוטים שקשים לי, כואבים לי כאיש הרבנות הראשית.

אלי בן-דהן: אני אומר אותם כי משכת אותי.

אלי בן-דהן: לא רציתי לבוא לפה, אבל אני אומר דברים קשים ואני רוצה שתשמעו אותם עד הסוף.

אלי בן-דהן: שני הרבנים הראשיים לישראל הסכימו להצעת החוק הגרועה של חבר הכנסת שטרן.

אלי בן-דהן: חבר הכנסת שטרן הגיע אלי עם הדף שעליו כתב הראשון לציון שיש להוסיף רק פסקה אחת, שרבני ערים ייבחנו בהלכות גיור ומילה, וזהו, ונכתב "אנחנו מסכימים להצעת החוק".

<יצחק אלחרר: זה לא נכון.

אלי בן-דהן: אל תגיד לי שזה לא נכון.

אלי בן-דהן: זה כן נכון.

אלי בן-דהן: תקבל את המסמך.

מירי רגב: אני לא רוצה להוציא אנשים מן הדיון.

מירי רגב: בבקשה תאפשרו לכבוד סגן השר בן-דהן לדבר.

<סגן שר הדתות אלי בן דהן: אמרתי לך: אל תזמיני אותי לדיון הזה כי אומר בו את הדברים הקשים.

<סגן שר הדתות אלי בן דהן: הם לא נעימים לכם.

<סגן שר הדתות אלי בן דהן: אני ידעתי את זה.

מירי רגב: הוא מדבר מדם לבו.

מירי רגב: אני רוצה לשמוע אותו.

אלי בן-דהן: אני לא מוכן שיתפרצו לדברי.

מירי רגב: אף אחד לא יתפרץ לדבריך.

מירי רגב: מי שיתפרץ, אוציא אותו החוצה.

אלי בן-דהן: אני אומר עובדות.

מירי רגב: בבקשה.

מירי רגב: אני רוצה לראות את המסמך הזה.

אלי בן-דהן: תקבלי את המסמך הזה.

מירי רגב: בסדר, הוא יועבר אחר-כך לוועדה.

מירי רגב: הלאה.

אלי בן-דהן: הוא יועבר לוועדה.

אלי בן-דהן: הגיע אלי חבר הכנסת שטרן עם המסמך הזה.

אלי בן-דהן: אמרתי לו: עם כל הכבוד לרבנים הראשיים, אני לא מסכים לזה, אני לא מוכן לזה.

אלי בן-דהן: אני רוצה להוסיף עוד הרבה מאוד תנאים על הצעת החוק שלך.

אלי בן-דהן: ואכן הוספתי הרבה מאוד תנאים כדי שהצעת החוק תהיה יותר קבילה ורצינית מבחינתי האישית.

אלי בן-דהן: במהלך ההתדיינות שלי עם חבר הכנסת שטרן הגענו למצב שלא יכולתי יותר להסכים לנוסח שהוא הציע מכיוון שהיו שני דברים בנוסח הצעת החוק שלא תאמו את רצוני.

אלי בן-דהן: הדבר האחד הוא נושא מעמד הרפורמים.

אלי בן-דהן: לא חשוב כעת הפרטים.

אלי בן-דהן: היה סעיף שעסק בעיגון פסקי-הדין שהם קיבלו בבתי-המשפט.

אלי בן-דהן: הדבר השני הוא מעמד הרבנות הראשית לישראל.

אלי בן-דהן: עמדתי על כך שלרבנות הראשית לישראל יהיה מעמד בעל משקל רב יותר מאשר בהצעת החוק של שטרן, וחבר הכנסת שטרן לא הסכים.

אלי בן-דהן: מכיוון שכך, הכנתי הצעת חוק במשרדי, הצעת חוק ממשלתית.

אלי בן-דהן: כל הרבנים שהתייעצתי איתם, ה"קיצוניים" (במירכאות) בציונות הדתית אמרו לי: "זאת הצעת חוק טובה, אנחנו תומכים בה".

אלי בן-דהן: הלכתי עם הצעת החוק הזאת לראשון לציון.

אלי בן-דהן: אמרתי לו: "הרב, אני רוצה את תמיכתך כדי שאוכל להציג אותה כהצעת חוק ממשלתית".

אלי בן-דהן: אמר לי הראשון לציון: "אני נוסע לחוץ לארץ, בתוך יומיים תקבל תשובה ממני".

אלי בן-דהן: שלא יהיו אי-הבנות, עד היום לא קיבלתי תשובה.

אלי בן-דהן: אגיד לכם מה כן קיבלתי – קיבלתי הודעה מעוזרו של הראשון לציון שאמר לי: "הרב לא רוצה להתערב בגיור, לא לחיוב ולא לשלילה.

אלי בן-דהן: תעשה מה שאתה מבין.

אלי בן-דהן: אנחנו לא נתנגד אבל גם לא נתמוך".

אלי בן-דהן: בעקבות הדבר הזה ירדתי מהצעת החוק הממשלתית.

אלי בן-דהן: למה?

אלי בן-דהן: מכיוון שלא רציתי להגיש הצעת חוק ממשלתית בלי תמיכתו של הראשון לציון.

אלי בן-דהן: אלה העובדות.

מירי רגב: קודם כול, זה יפה.

אלי בן-דהן: זה יפה מאוד.

אלי בן-דהן: אלה העובדות.

אלי בן-דהן: תרצו, תקבלו ממני את הכול.

אלי בן-דהן: הכול שמור.

אלי בן-דהן: אלה העובדות לאשורן.

אלי בן-דהן: הראשון לציון אמר: "אני לא רוצה להתערב, לא לחיוב ולא לשלילה".

אלי בן-דהן: תקשיבו היטב למה שאני אומר לכם.

אלי בן-דהן: אמרתי שאני אומר דברים לא פשוטים ולא קלים.

אלי בן-דהן: מכיוון שכך, על השולחן נשארה הצעת חוק אחת בלבד, של חבר הכנסת שטרן.

אלי בן-דהן: בסיום מושב החורף, כידוע לכולנו, הקואליציה הביאה שלוש הצעות חוק: אחת בעניין משאל עם.

אלי בן-דהן: כידוע לכם, יש יושב-ראש קואליציה ממפלגתך, גברתי, חבר הכנסת יריב לוין.

אלי בן-דהן: יריב לוין בא אלי בשלב מסוים ואמר לי: "תשמע, התחייבתי לחבר הכנסת שטרן שהצעת החוק שלו תעבור בקריאה הראשונה עד סוף מושב החורף".

אלי בן-דהן: אמרתי: "התחייבת.

אלי בן-דהן: אז מה אתה רוצה ממני?

אלי בן-דהן: אני מתנגד.

אלי בן-דהן: בנוסח שלה אני מתנגד להצעה".

אלי בן-דהן: התקיימו דיונים רבים בהנהלת הקואליציה.

אלי בן-דהן: בסוף הציע חבר הכנסת יריב לוין פשרה.

אלי בן-דהן: הוא אמר: אתה יודע מה, כל הסעיפים שמוסכמים עליך ועל שטרן יועברו בקריאה הראשונה ואילו הסעיפים שאינם מוסכמים עליך – תגיד אתה מה שאתה רוצה – מה שלא מוסכם ייצא מהצעת החוק של שטרן.

אלי בן-דהן: ואכן כך היה, בתנאי הזה הסכמנו, הבית היהודי, אני, שזה יעבור בקריאה הראשונה.

אלי בן-דהן: כמובן יריב לוין הבטיח שהצעת החוק לא תוקדם לקריאה השנייה והשלישית אלא בהסכמתנו כשנגיע להמשך דיונים על הסעיפים הלא מוסכמים.

מירי רגב: הסעיפים הלא מוסכמים היו בעניין הרפורמים ובעניין מעמד הרבנות הראשית.

מירי רגב: אלה שני התנאים שאמרת קודם.

אלי בן-דהן: נכון מאוד, חד-משמעית.

אלי בן-דהן: הם נגעו לכמה סעיפים, אבל בכותרת זה היה נושא המחלוקת.

אלי בן-דהן: הגענו לסוף מושב החורף ואז הקואליציה הביאה שלוש הצעות חוק: חוק המשילות, חוק משאל עם וחוק הגיוס.

אלי בן-דהן: מה לעשות, כל מפלגה בחרה לעצמה חוק ואמרה "זה החוק שלי, החוק שאני מקדמת".

אלי בן-דהן: גברת ציפי לבני מן התנועה, לא היה להם שום חוק שיכלו לקדם.

אלי בן-דהן: הלכו ליושב-ראש הקואליציה, חבר הליכוד, אני מזכיר לכם כמובן כדי שלא יהיו אי-הבנות.

מירי רגב: הוא עדיין לא שר בממשלה, הוא רק יושב-ראש הקואליציה.

מירי רגב: הוא יהיה שר, בעזרת השם.

אלי בן-דהן: רגע.

אלי בן-דהן: הלוואי.

אלי בן-דהן: אני אוהב אותו מאוד.

אלי בן-דהן: אמר לה יושב-ראש הקואליציה מהליכוד: "אני מתחייב לך שאקדם את הצעת החוק של שטרן בעניין הגיור".

ישראל אייכלר: אתה מודה בוועדה רשמית של הכנסת שהכול פוליטי.

מירי רגב: זה לא משנה, עזוב.

ישראל אייכלר: שזה יירשם בפרוטוקול.

אורית סטרוק: הכול זה הליכוד.

מירי רגב: הכול בסדר, בואו נמשיך הלאה.

מירי רגב: מזל שבנימין נתניהו לא חתום על הצעת ה"מחליטים" אלא בנט.

מירי רגב: הלאה, בואו נמשיך.

אלי בן-דהן: זו היתה התחייבות של יריב לוין לתנועה.

אלי בן-דהן: אבל מה לעשות, אנחנו התנגדנו, לא הסכמנו.

אלי בן-דהן: יריב לוין, יושב-ראש הקואליציה, בתמיכת הליכוד ובתמיכת יש עתיד ובתמיכת התנועה אישרו את נוסח הצעת החוק לקריאה השנייה והשלישית בניגוד לדעתנו.

אלי בן-דהן: אנחנו היינו במיעוט בוועדת החוקה.

אלי בן-דהן: את זה עשו יריב לוין ביחד עם כל חברי הליכוד, הם אישרו את הנוסח הסופי של הצעת החוק לקריאה השנייה והשלישית.

אורית סטרוק: אוסיף ואומר שהאופוזיציה היתה כולה כמקשה אחת בשלוש הצעות החוק הללו והתחייבו אחד לשני.

אורית סטרוק: אמרתי לחרדים: לכו לחברים שלכם מן האופוזיציה, תביאו אותם שיצביעו יחד אתנו נגד הצעת החוק.

אורית סטרוק: אז הערבים באו להצביע נגד הצעת החוק.

אורית סטרוק: החרדים הלכו למפלגת העבודה ואז איתן כבל אמר: "אני צריך לחשוב".

מירי רגב: אבל עזבי את הצעת החוק.

מירי רגב: כעת מדובר על הצעת "מחליטים".

פנינה תמנו: איזה גילוי-לב יש פה.

דוד צור: אנחנו מביאים את הערבים, שיש לי כבוד אליהם, כדי שיתנגדו לגיור?

אורית סטרוק: איתן כבל אמר ליריב לוין: "אני מצביע אתך על החוק בתנאי שאתה מוסיף עוד משהו לטובת הרפורמים".

אורית סטרוק: זה מה שקרה.

אורית סטרוק: זה הליכוד וזה העבודה.

דוד צור: איזה מזל שיש לנו את הערבים שישמרו עלינו מפני גיור כהלכה.

פנינה תמנו: שישמרו עלינו מסוכסכים.

אלי בן-דהן: הצעת החוק הזאת, כפי שאמרתי, אושרה בנוסח שהגיש חבר הכנסת שטרן, שאנחנו התנגדנו לו, אולם רוב הקואליציה היתה נגדנו בוועדת החוקה.

אלי בן-דהן: הצעת החוק אושרה לקריאה השנייה והשלישית ועמדה לעלות לקריאה השנייה והשלישית בסוף מושב החורף.

אלי בן-דהן: אנחנו, אל"ף, הגשנו רביזיה, ובי"ת, יצרנו גם משבר קואליציוני, שבסופו של דבר הביא לכך שראש הממשלה אמר: "אני מסכים, אני מקפיא כרגע את קידום הצעת החוק הזאת עד אשר נבוא בדברים בהמשך מושב הקיץ".

אלי בן-דהן: במושב הקיץ התחלנו שוב להתדיין.

אלי בן-דהן: ראש הממשלה בשלב מסוים הטיל על הרב דרוקמן לנסות להביא נוסח מוסכם על חבר הכנסת שטרן ועלינו כנוסח מוסכם מטעם הקואליציה.

אלי בן-דהן: לצערי הרב דרוקמן לא הצליח, מסיבותיו הוא.

אלי בן-דהן: אני לא רוצה כרגע להיכנס לזה.

אלי בן-דהן: גם חבר הכנסת שטרן לא נמצא כאן.

אלי בן-דהן: לא הגענו לנוסח מוסכם.

אלי בן-דהן: ואז קרה דבר נוסף בקואליציה והוא שאביגדור ליברמן ומפלגת ישראל ביתנו נפרדו מן הליכוד.

אלי בן-דהן: מכיוון שכך, היא היתה צריכה לבדל את עצמה בשני עניינים: אל"ף, לבדל את עצמה מן הליכוד; בי"ת, לבדל את עצמה מן הבית היהודי.

אלי בן-דהן: לכן מפלגת ישראל ביתנו- - -

ישראל אייכלר: זאת פרשנות פוליטית שמתאימה לערוץ 2.

אלי בן-דהן: נו, מה לעשות...

מירי רגב: עזוב, בואו נגיע לעניין הרבנים הראשיים.

אלי בן-דהן: מה לעשות, חשבתי שהבית הזה הוא בית פוליטי.

ישראל אייכלר: דיון בוועדה הוא לא מפלגתי.

אלי בן-דהן: תן לי לסיים.

אלי בן-דהן: מפלגת ישראל ביתנו חברה לתנועה והודיעה שהיא מעלה את נוסח הצעת החוק של חבר הכנסת שטרן, שאנחנו התנגדנו לו.

אלי בן-דהן: הם יעשו הצבעה על הרביזיה, וכמובן יהיה להם רוב ונוסח הצעת החוק הזאת יעלה.

אלי בן-דהן: אני רוצה להדגיש, פנינו לליכוד.

אלי בן-דהן: הליכוד אמרו: "גם אנחנו נתמוך בהצעת החוק הזאת".

אלי בן-דהן: אותה הצעת חוק שאת מדברת עליה כרגע, שפוגעת ברבנות הראשית – זה היה בתמיכת הליכוד.

מירי רגב: אני לא יודעת מי זה הליכוד.

מירי רגב: אני לא תמכתי בה.

אלי בן-דהן: אני אומר לך.

אלי בן-דהן: אני לא יודע מה את.

אלי בן-דהן: יש את הליכוד, יש מי שמייצג אותו, קוראים לו יריב לוין.

אלי בן-דהן: יריב לוין הודיע שאם הצעת החוק הזאת תעלה בוועדת החוקה- - -

מירי רגב: הבנו.

מירי רגב: עזוב את הצעת החוק.

מירי רגב: אנחנו מדברים עכשיו על הצעת ה"מחליטים".

אלי בן-דהן: אבל את צריכה להבין, גברתי היקרה, אף פעם לא הסבירו לך איך התגלגלנו לכאן, אז אני מסביר לך.

אלי בן-דהן: הסברתי לך למה הצעת החוק הממשלתית נפלה.

אלי בן-דהן: עכשיו אסביר לך למה הצעת החוק הזאת נפלה ולמה הגענו להצעת "מחליטים".

אלי בן-דהן: זה תהליך שאורך קצת זמן.

אלי בן-דהן: אני לא מאריך יותר מדי.

אלי בן-דהן: כפי שאמרתי, הליכוד ביחד עם ישראל ביתנו וביחד עם התנועה היו מוכנים לקדם את הצעת החוק של חבר הכנסת שטרן, שהיתה מנוגדת לדעתנו והיתה חמורה מאוד.

אורית סטרוק: הכי חמורה, ועוד הוסיפו את התנאי של איתן כבל לתוכה.

מירי רגב: בסדר, הבנתי.

מירי רגב: חמורה ביותר.

אלי בן-דהן: בשלב הזה עלה רעיון ואמרנו לראש הממשלה: "כדי לא ליצור מציאות שבה אולי יהיה משבר ממשלתי אנחנו מוכנים במקום הצעת החוק של חבר הכנסת שטרן להגיע להצעת 'מחליטים'.

אלי בן-דהן: " חבר הכנסת שטרן וציפי לבני הסכימו להצעה הזאת.

אלי בן-דהן: אנחנו כמובן הסכמנו לה מכיוון שלדעתנו הצעת ה"מחליטים" היא – איך אמר אחד המשפטנים הטובים – פי מאה טובה יותר מהצעת החוק.

אלי בן-דהן: אם את רוצה אסביר גם למה היא טובה יותר.

אלי בן-דהן: או שלא צריך?

מירי רגב: לא, אני רוצה רק לדעת האם הצעת ה"מחליטים"- - -

אלי בן-דהן: עכשיו אגיע.

אלי בן-דהן: אני מציג לך סקירה כדי שתביני את התמונה.

אלי בן-דהן: הצעת ה"מחליטים" הזאת, כפי שהסברתי, פחות גרועה.

אלי בן-דהן: היא בוודאי טובה יותר.

אלי בן-דהן: מבחינתנו כאשר אנחנו צריכים לבחור בין שתי אלטרנטיבות, בין הצעת החוק של חבר הכנסת שטרן, שאנחנו התנגדנו לה אבל ידענו שיש את כל הסבירות בעולם שהצעת החוק הזאת תעבור, לבין הצעת ה"מחליטים" – בחרנו בהצעת ה"מחליטים", שלדעתנו הרבה-הרבה פחות גרועה.

ישראל אייכלר: יש אפשרות שלישית, שתעמדו על דעתכם, המפד"ל והבית היהודי, שהרב הראשי הוא ראש העדה.

מירי רגב: לא רק זה, ל"בית היהודי" יש זכות וטו בענייני דת ומדינה.

אלי בן-דהן: תשאלי את יריב לוין.

מירי רגב: לא יריב לוין.

מירי רגב: יש לנו יועצת משפטית של הוועדה.

דוד אזולאי: מי יזם את הצעת ה"מחליטים"?

מירי רגב: ל"בית היהודי" יש זכות וטו בענייני דת ומדינה.

מירי רגב: אבל מה לעשות שבנט רוצה את הרב סתיו שם ולא את הרב הראשון לציון.

מירי רגב: זהו, זה המצב, בואו נגיד את האמת.

אלי בן-דהן: אולי שכחת, הבחירות הסתיימו כבר.

מירי רגב: אני יודעת.

מירי רגב: אבל אתם לא מקבלים את זה ואז מתנהגים כך.

אלי בן-דהן: די, נו, באמת.

אלי בן-דהן: לא מקבלים?

מירי רגב: אתם אומרים: "לא קיבלנו את הרב סתיו כרב הראשי, אז עכשיו הוא ינהל את הגיור".

אלי בן-דהן: מירי רגב, לא הקשבת למה שאמרתי עד עכשיו?

מירי רגב: הקשבתי ויש לי הרבה מה להגיד לך.

אלי בן-דהן: לא הקשבת למה שאמרתי?

מירי רגב: הקשבתי, והבנתי את זה גם.

אלי בן-דהן: אחזור על הדברים פעם נוספת?

מירי רגב: לא.

מירי רגב: הקשבתי מאוד.

אלי בן-דהן: דיברתי על הצעת החוק הממשלתית שהבאתי, שאני נלחמתי עליה, שהרב הראשי לא רצה לדבר עליה.

מירי רגב: מאה אחוז, אבל יש לך זכות וטו.

דוד אזולאי: שאלתי מי יזם את הצעת ה"מחליטים".

ישראל אייכלר: בהנחה שכל מה שאמרת נכון, אתה שולל מראש העדה היהודית את זכות ההמרה.

אלי בן-דהן: תקשיב, עכשיו אסביר.

דוד אזולאי: אדוני סגן השר, מי יזם את הצעת ה"מחליטים"?

דוד אזולאי: אני שואל שאלה פשוטה.

מירי רגב: הוא יענה גם על שאלות, רק רגע.

אלי בן-דהן: אענה על הכול.

אלי בן-דהן: נשאלה פה שאלה, נאמר ששללנו את סמכות הרב הראשי מלהיות ראש העדה.

אלי בן-דהן: חבר'ה, אולי אתם לא יודעים, הצעת "מחליטים" של הממשלה לא יכולה לבטל חוקים.

אלי בן-דהן: החוק ברור ופשוט: ראש העדה היה ונשאר הרב הראשי לישראל.

אלי בן-דהן: גם על-פי הצעת ה"מחליטים" הזאת, שתבוא מתי שתבוא, אינני יודע מתי, גם על-פיה כל גיור יובא לאישורו של הרב הראשי לישראל.

מירי רגב: ואם הוא לא יאשר?

אלי בן-דהן: רגע, תקשיבי, אענה לך.

אלי בן-דהן: כל גיור יובא לאישורו של הרב הראשי לישראל.

אלי בן-דהן: ירצה, יאשר.

אלי בן-דהן: לא ירצה, לא יאשר.

מירי רגב: ואז מה יקרה?

אלי בן-דהן: הוא לא יאשר.

מירי רגב: אבל מה יקרה?

אלי בן-דהן: אני לא יודע, לא מעניין אותי.

מירי רגב: מה זה "לא מעניין אותך"?

מירי רגב: אתה סגן שר הדתות.

מירי רגב: אתה תצטרך ללכת להסביר בבג"ץ מדוע הרב הראשי לא חתם על הגיור.

אלי בן-דהן: אני צריך להסביר את הרב הראשי?

אלי בן-דהן: מה פתאום.

מירי רגב: בטח.

מירי רגב: אתה אחראי על הגיור.

אלי בן-דהן: הרב הראשי הוא אדם גדול, הוא לא צריך אותי כדי שאסביר אותו.

ישראל אייכלר: מה יהיה על הגרים הללו?

ישראל אייכלר: מה פתאום?

ישראל אייכלר: מאות אנשים יגידו: "גיירו אותנו כהלכה, למה אתם לא מכבדים את זה?"

אלי בן-דהן: אתה הופך את הרב הראשי לאדם לא ענייני.

אלי בן-דהן: אני מאמין באמונה שלמה, בניגוד לך, שהרב הראשי הוא אדם ענייני.

מירי רגב: אבל הוא יגייר אנשים בניגוד לכללים שלו?

אלי בן-דהן: אולי תקשיבי רגע.

ישראל אייכלר: זה ממש הונאת הגר.

אלי בן-דהן: אתה אמרת "הונאת הגר".

אלי בן-דהן: אתה לא יודע מה זה הונאת הגר.

אלי בן-דהן: תן לי להסביר לך.

ישראל אייכלר: תלמד אותי מה זה "הונאת הגר".

אלי בן-דהן: אלמד אותך.

ישראל אייכלר: אתם תרמו אותם שנה שלמה ובסוף יגידו שהגיור לא תופס.

אורית סטרוק: "הונאת הגר" זה מה ש- - -

אלי בן-דהן: אסביר לך.

אלי בן-דהן: כל מתגייר שיבחר במסלול של הליכה לרבני ערים יודיעו לו מראש: "דע לך שהגיור שלך, כמו כל גיור אחר, מותנה באישורו של הרב הראשי.

אלי בן-דהן: תחליט אתה לאיזה מסלול אתה הולך".

פנינה תמנו: אז מה שיפרנו?

אלי בן-דהן: עוד רגע נדבר גם על זה, לאט-לאט.

אלי בן-דהן: כל מתגייר יידע שהגיור שלו מותנה באישורו של הרב הראשי לישראל, ויידע שאם הרב הראשי ירצה הוא יגויר ואם הרב הראשי יחשוב שהגיור לא טוב הוא לא יגויר.

אלי בן-דהן: אני בניגוד לכם מאמין שהרב הראשי ענייני.

אלי בן-דהן: הוא יבחן כל גיור לגופו, הוא יבדוק.

אלי בן-דהן: אם תהליך הגיור היה כראוי – יאשר אותו.

אלי בן-דהן: אם תהליך הגיור לא טוב, לא כראוי – הוא לא יאשר אותו, כפי שקורה גם היום.

אלי בן-דהן: יש היום בתי-דין לגיור.

דוד אזולאי: תוכנית כבקשתך.

אלי בן-דהן: למה "כבקשתך"?

אלי בן-דהן: זה הרב הראשי לישראל.

<יצחק אלחרר: הוא לא קובע את ההלכה בכלל.

<יצחק אלחרר: יש פה אנשים אחרים שיקבעו את ההלכה.

<יצחק אלחרר: איך הוא יכול לחתום?

אלי בן-דהן: איזו הלכה?

אלי בן-דהן: מה קשורה כאן ההלכה?

מירי רגב: מי קובע את הכללים?

מירי רגב: אמרת שגיור הוא הליך הלכתי.

אלי בן-דהן: בוודאי.

מירי רגב: מי קובע את כללי ההלכה בעניין הגיור?

מירי רגב: מי הסמכות בענייני הגיור?

אלי בן-דהן: במערך הגיור יש כללי גיור, שכתב אותם ידידי הנכבד עו"ד הרב שמעון יעקבי ואושרו בזמנו על-ידי הרב הראשי לישראל הרב עמר.

אלי בן-דהן: כללי הגיור הללו הם כללי הגיור שיחולו גם על רבני הערים.

אלי בן-דהן: שלא יהיו אי-הבנות, שלא יבלבלו אתכם.

ישראל אייכלר: אתה מבלבל.

ישראל אייכלר: כתוב פה בסעיף 2 שהם יהיו עצמאיים בהחלטותיהם ההלכתיות.

אלי בן-דהן: רגע, חבר'ה.

מירי רגב: אבל אי אפשר לא לשאול אותך שאלות.

מירי רגב: זו ועדה של הכנסת.

מירי רגב: אתה לא באת לאקדמיה.

מירי רגב: שואלים אותך שאלות.

אלי בן-דהן: תנו לי לסיים משפט.

אלי בן-דהן: כללי הגיור הללו יחולו גם על רבני ערים, וכמובן יעברו התאמות.

אלי בן-דהן: יש דברים שצריך להתאים אותם.

אלי בן-דהן: אבל כל הדברים המרכזיים: שגיור צריך להיעשות פה אחד, שתהליך הגיור צריך להיות מובנה במערך של למידה – כל הכללים הללו יחולו גם על רבני הערים באותה מידה ובאותו אופן.

אלי בן-דהן: לא רק זה, כל המערכת המנהלתית שתומכת בגיור, כפי שקיימת היום, שאדם צריך לעבור תהליך של 10 חודשי למידה ובמהלך 10 החודשים הללו הוא נבחן, הוא נבדק, יש לו פעמיים ראיונות עם בית-הדין – כל התהליך הזה יחול גם על רבני הערים.

מירי רגב: מצוין.

מירי רגב: מי מנחה את ועדת ההיגוי?

מירי רגב: הממשלה?

מירי רגב: ציפי לבני?

מירי רגב: אלעזר שטרן?

מירי רגב: מי מנחה את ועדת ההיגוי?

אלי בן-דהן: אענה.

אלי בן-דהן: ועדת ההיגוי מורכבת משני רבנים שעסקו בגיור כל אחד מהם קרוב ל-40 שנים, שעניינם בגיור.

אלי בן-דהן: זה הרב דרוקמן והרב צפניה דרורי.

אלי בן-דהן: אליהם יצטרף ראש מערך הגיור הנוכחי.

מירי רגב: למה עוד לא אושר- - -?

דוד אזולאי: מי זה?

אלי בן-דהן: הוא נבחר על-ידי הרב הראשי לישראל – הרב יצחק פרץ.

דוד אזולאי: הוא ראש מערך הגיור?

אלי בן-דהן: כן.

דוד אזולאי: והוא אושר?

דוד אזולאי: על-ידי מי?

מירי רגב: מתי הוא אושר על-ידי הממשלה?

דוד אזולאי: הוא אושר או לא אושר?

<יצחק אלחרר: הוא עבר בוועדת היגוי.

<יצחק אלחרר: עדיין לא אושר.

דוד אזולאי: אז אין לו סמכות.

אלי בן-דהן: בטח יש לו סמכות.

אלי בן-דהן: אנחנו אישרנו אותו עוד לפני כן.

אלי בן-דהן: הוא היה ממלא מקומו של הרב דרוקמן בשנתיים האחרונות.

אלי בן-דהן: את שואלת לגבי מינויו – כרגע נציבות שירות המדינה צריכה להשלים תהליכים פרוצדורליים, שלא תלויים בנו בכלל.

אלי בן-דהן: אני לוחץ על נציב שירות המדינה בכל יום.

מירי רגב: כלומר, ראש מערך הגיור יהיה חלק מן הוועדה.

מירי רגב: יפה.

מירי רגב: מצוין.

מירי רגב: מי ממנה את הרבנים?

אלי בן-דהן: הממשלה.

מירי רגב: כלומר, הם עוסקים בגיור.

מירי רגב: ועדת ההיגוי ממונה על-ידי הממשלה.

מירי רגב: ועדת ההיגוי עוסקת בנושאים הלכתיים של גיור.

מירי רגב: הממשלה קובעת את הרבנים שיתעסקו בנושא גיור הלכתי.

מירי רגב: זה נראה לך הגיוני?

אורית סטרוק: הגיוני שאת בחרת את הרב הראשי?

מירי רגב: כן, אבל מרגע שבחרנו אותו – אני שואלת שאלה, האם הרבנים הראשיים, שבסופו של דבר הראשון לציון אמור לחתום על הגיור- - -

אלי בן-דהן: לאשר.

מירי רגב: לאשר.

מירי רגב: מי שמאשר יש לו את הסמכות והאחריות.

מירי רגב: אם הראשון לציון אמור לחתום בסופו של דבר על הגיור, האם הוא שותף לבחירת ועדת ההיגוי?

מירי רגב: לראשון לציון אין בעיה עם הוועדה, אין לו בעיה לא עם הרב צפניה דרורי ולא עם הרב דרוקמן.

אלי בן-דהן: אם אין לו בעיה – זה מצוין.

מירי רגב: אם הוועדה הזאת מתואמת עם הרבנים הראשיים, אם הוועדה הזאת מתייעצת עם הרבנים הראשיים- -

אלי בן-דהן: כן, היא תתייעץ איתם.

מירי רגב: - -אם הוועדה הזאת מונחית על-ידי הרבנים הראשיים – גמרנו את הדיון, הרב בן-דהן, אז אתה מדליק את המשואה ביום העצמאות.

מירי רגב: אבל אם הם עובדים לבד וועדת ההיגוי באה להחליף את הראשון לציון – אז חבל על הזמן.

מירי רגב: בואו נגיד את האמת.

דוד אזולאי: גברתי היושבת-ראש, מי החליט על הרב פרץ?

אלי בן-דהן: ועדת איתור.

דוד אזולאי: ועדת ההיגוי היא שקבעה?

מירי רגב: לא, הם לא רצו אותו.

דוד אזולאי: שאלתי מי החליט על יושב-ראש ועדת הגיור.

מירי רגב: אתה יודע מי החליט?

מירי רגב: אגיד לך מי החליט: הלחץ של ועדת הפנים והגנת הסביבה, שאמרה שלא יכול להיות שאין קשר לרבנות.

מירי רגב: הנה משהו טוב שעושה ועדת הפנים והגנת הסביבה מידי פעם.

מירי רגב: לא רק על דבריה של שרת המשפטים צריך להגיד כל פעם אמן.

מירי רגב: גם אנחנו עושים דברים טובים.

מירי רגב: אנחנו עסקנו בזה וכתבנו מכתבים קשים מאוד ליועץ המשפטי לממשלה, כולל לראש הממשלה, והם אמרו שבעקבות הלחץ שנוצר – כמובן אחרי ששטרן הסכים, בכל זאת יש פה וטו על דת ומדינה- -

אלי בן-דהן: מה הקשר בין שטרן לוועדת איתור?

מירי רגב: - -אז אישרו לצרף את ראש מערך הגיור, שזה היה צריך להיות טבעי, אל תוך הוועדה.

מירי רגב: היו עושים נכון יותר אם ראש מערך הגיור היה גם יושב-ראש הוועדה ובזה הוא היה פותר את כל העניין.

אלי בן-דהן: גברתי, הרמת לי להנחתה.

אלי בן-דהן: הקשיבי היטב.

אלי בן-דהן: אענה לך על כל דבר.

אלי בן-דהן: אמרתי שאגיד פה דברים לא פשוטים.

מירי רגב: בבקשה תגיד.

אלי בן-דהן: לפני חודש וחצי, בכ"ו תמוז, באו הרב צפניה דרורי והרב דרוקמן אל שני הרבנים הראשיים לישראל עם הצעת ה"מחליטים", עם הטיוטה ל"מחליטים".

אלי בן-דהן: אמרו לשני הרבנים הראשיים לישראל: "כבוד הרבנים הראשיים, אנחנו רוצים לדון אתכם על נוסח ה'מחליטים'.

אלי בן-דהן: " התחילו לדון.

אלי בן-דהן: אני גם באתי אחר-כך ואמרו לי הרבנים הראשיים: "צא, אנחנו יושבים רק עם רבנים".

אלי בן-דהן: אין בעיה, הלכתי, יצאתי.

אלי בן-דהן: נשארו שני הרבנים הראשיים עם הרב צפניה דרורי ועם הרב דרוקמן.

אלי בן-דהן: אמרו להם: "אנחנו רוצים לדון אתכם על נוסח ה'מחליטים'.

אלי בן-דהן: " בין היתר רצו להציע להם שראש ועדת ההיגוי יהיה ראש מערך הגיור.

אלי בן-דהן: התחילו לקיים דיון, עברו על סעיף אחד או שניים ואז הרבנים הראשיים אמרו: "מצטערים, יש לנו פגישות קודמות, אנחנו צריכים לעזוב את הפגישה.

אלי בן-דהן: " אמרו להם: "אין בעיה.

אלי בן-דהן: " זה היה ביום חמישי אחר הצהרים.

אלי בן-דהן: אמר הרב דרוקמן: "ביום ראשון תיקבע ישיבת המשך.

אלי בן-דהן: " מאז עברו 7 שבועות, עברו הרבה ימי ראשון אך לא נקבעה שום ישיבת המשך.

<מתתיהו הכהן דן: הם ישבו ביחד.

<מתתיהו הכהן דן: זה לא נכון.

אלי בן-דהן: מתי דן, אם אתה תתערב אני לא מוכן לקבל את זה.

מירי רגב: אני רוצה להגיד לכם שאני מאמינה לדברי בן-דהן.

אלי בן-דהן: הוא יודע את זה.

אלי בן-דהן: אני אומר את האמת.

<מתתיהו הכהן דן: דיברו עם הרב דרוקמן 5 דקות?

אלי בן-דהן: - - -

מירי רגב: נמצאים פה נציגי הרבנות משום שהרבנים הראשיים לא נמצאים פה ואני רוצה לשמור על כבודם.

מירי רגב: אחרי שבן-דהן יסיים לדבר אני רוצה שיגידו את דבריהם.

אלי בן-דהן: תני לי דקה.

אלי בן-דהן: בערב יום חמישי אמרו הרבנים הראשיים: "אנחנו נתאם פגישה ביום ראשון שלאחר מכן.

אלי בן-דהן: " הרבנים הראשיים לא תיאמו פגישה.

אלי בן-דהן: עברו 4 שבועות.

אלי בן-דהן: הרב דרוקמן התחנן לפגישה עם הרב הראשי, התחנן.

אלי בן-דהן: אני אומר לך פה, היה צריך להפעיל אלפי לחצים כדי שהרב הראשי יסכים לקבל אותו.

אלי בן-דהן: בסוף הוא קיבל אותו לבד.

אלי בן-דהן: אמר לרב הראשי: "אני בא עם נוסח משודרג, בואו נתחיל לדון.

אלי בן-דהן: " הרב הראשי אמר לו: "לא, אני לא רוצה לדון".

מירי רגב: אבל למה לדעתך כך קרה?

מירי רגב: הרב בן-דהן, אני סומכת עליך, אתה אדם ישר.

אלי בן-דהן: ישר מאוד.

מירי רגב: עכשיו אני שואלת אותך.

מירי רגב: אתה גם עבדת עם הרב- - -

אלי בן-דהן: תקשיבי עד הסוף.

אלי בן-דהן: אמר לו הרב הראשי: "אני לא רוצה לדון על הצעת ה'מחליטים', לא רוצה את זה.

אלי בן-דהן: " זהו, בזה נגמר העניין.

מירי רגב: אשאל אותך משהו בגלל שאני מאמינה לך.

אלי בן-דהן: בזה נגמר העניין, אז כל מי שאומר שלא רצינו – שלא ישקרו פה, שיגידו את האמת.

מירי רגב: הרב בן-דהן, אני באמת מאמינה לך ואני יודעת שאתה מדבר מדם לבך.

אלי בן-דהן: בוודאי.

אלי בן-דהן: כי פה משמיצים אותי כבר חודשים.

אלי בן-דהן: אני נגד הרבנות הראשית?

אלי בן-דהן: הם נגד עצמם.

אלי בן-דהן: לא אני.

אלי בן-דהן: הם נגד עצמם.

אלי בן-דהן: הם לא רוצים להיות מעורבים.

ישראל אייכלר: אולי הם לא רוצים את החוק.

אורית סטרוק: הבחירה בין החוק הגרוע הזה- - -

ישראל אייכלר: לא, יש בחירה אחרת.

ישראל אייכלר: אמרה היושבת-ראש שיש לכם זכות וטו ואתם לא מנצלים אותו.

אלי בן-דהן: לא, אתה טועה, לא בשלב הזה.

אלי בן-דהן: בשלב הזה אני לא יכול.

מירי רגב: נכון, נרדמתם בשמירה עם הצעת החוק.

אלי בן-דהן: הליכוד "עבד" עלינו.

אלי בן-דהן: מה את רוצה?

מירי רגב: אני רוצה לשאול פה שאלה.

אורית סטרוק: אנחנו עשינו בחוק הזה טעות אחת, ואגיד אותה פה.

אורית סטרוק: מירי רגב, חשוב שאת תדעי.

אורית סטרוק: בשלב שיריב לוין אמר לנו: "תצביעו לקריאה ראשונה על החוק, על כל הצעת החוק, כולל אי-ההסכמות, ואני מתחייב לכם לא להתקדם הלאה עד שיהיו הסכמות", האמנו לו.

אורית סטרוק: שם היתה הטעות.

אלי בן-דהן: בדיוק, הליכוד הביא אותנו לכאן.

ישראל אייכלר: אמרנו לכם אז.

אלי בן-דהן: מי שאשם פה זה הליכוד שהביא אותנו למצב הזה.

אלי בן-דהן: לא הבית היהודי.

אורית סטרוק: תלך ליריב לוין.

<מרדכי בניטה: אתם מטמינים את הראש בתוך החול.

<מרדכי בניטה: אל תגידי לי "לך ליריב לוין".

<מרדכי בניטה: אתם טומנים את הראש בחול.

<מרדכי בניטה: אני כאן בגלל שאני אוהב את הרב אלי בן-דהן, אוהב אותו אהבת נפש, אז אני שותק.

מירי רגב: אז אל תשתוק.

מירי רגב: תגיד.

<מרדכי בניטה: לא.

<מרדכי בניטה: אני אוהב אותו.

<מרדכי בניטה: אני לא מדבר על רבנים.

<מרדכי בניטה: את יודעת, השמיצו אותנו על מכתב הרבנים.

<מרדכי בניטה: אמרו שחלק חתמו, והם לא חתמו, ואנחנו שתקנו.

<מרדכי בניטה: את יודעת למה?

<מרדכי בניטה: משום שיש לנו כבוד לתלמידי חכמים.

<מרדכי בניטה: יש לי אישור בכתב מחלק מאלה שאמרו שלא חתמו, אבל אנחנו מכבדים את הרבנים ושותקים.

<מרדכי בניטה: אלי בן-דהן, היית בדיון עם הרב הראשון לציון והרב דרוקמן?

<מרדכי בניטה: לא היית.

<מרדכי בניטה: ישב שם הרב מיכה הלוי, הוא סיפר לי מה היה בדיון.

מירי רגב: רק רגע.

מירי רגב: נציג הרבנות, מכיוון שהרבנים הראשיים אינם כאן, ואני מכבדת את עמדתם, ומשום שאני נקראתי לראשון לציון ושמעתי את עמדתו הברורה – תיכף אתן לך לדבר חבר הכנסת רותם – אני מבקשת לשמוע האם נכון שהרבנים הראשיים לא רצו להתעסק בסוגיה הזאת, לא רצו להתייחס להצעת ה"מחליטים" ובעצם בזה אפשרו למשרד לשירותי דת, לשר בנט ולשרה ציפי לבני להוביל מהלך שמוציא את הגיור לחלוטין מן הרבנות הראשית?

אלי בן-דהן: אני לא מסכים להגדרה הזאת.

אלי בן-דהן: זה לא נכון.

מירי רגב: זה נכון וחצי.

מירי רגב: אתה יכול להגיד מה שאתה רוצה.

מירי רגב: כפי שאמרתי, אנחנו לא דנים בהצעת ה"מחליטים" כי אין זה מסמכותי.

מירי רגב: אנחנו דנים על ההתנהלות של משרד הדתות בנוגע להצעת ה"מחליטים".

מירי רגב: אני אומרת לך, בן-דהן, הצעת ה"מחליטים" כפי שהיא, ואני אומרת בעקבות שיחתי עם הראשון לציון – הוא לא רצה להתייחס לזה כי הוא פגוע עד עומקי נשמתו מכך שאתה באת עם הצהרה שהוציאה אותו מנושא הגיור.

אלי בן-דהן: גם אני פגוע.

אלי בן-דהן: גם אני פגוע.

מירי רגב: בסדר, אבל אתה עדיין לא הראשון לציון.

אלי בן-דהן: אבל מה זה שייך?

מירי רגב: אתה עדיין לא הראשון לציון.

אלי בן-דהן: אבל אני בן אדם.

מירי רגב: אתה צריך לעשות כל מה שניתן כדי לראות איך אפשר להביא הצעה מתואמת אמיתית שלא תפצל את העם לשתיים.

פנינה תמנו: אבל אנחנו מדברים על כל מיני סכסוכים והיעלבויות ונדמה שאנחנו לא מדברים על הדבר החשוב ביותר, שזה הציבור שסובל בכל הקשור לגיור.

פנינה תמנו: אני חושבת שהוא יסבול מזה.

מירי רגב: נכון.

מירי רגב: הוא יעבור גיור במשך שנה, והראשון לציון לא יחתום לו על זה, ובסופו של דבר הוא ילך לבג"ץ ובג"ץ יחזיר את זה לממשלה ולכנסת ויגיד: "איזו מדינה יש לנו?"

דוד צור: איך הוא יכול לא לחתום?

דוד צור: הוא לא תחת החוק הישראלי?

פנינה תמנו: סליחה, הוא חותם על כל גיור?

פנינה תמנו: מה, הוא "חותמת גומי"?

מירי רגב: לא, הוא לא "חותמת גומי".

אלי בן-דהן: גם היום כל גיור נבדק על-ידי נציגו של הראשון לציון.

מירי רגב: אם כך, לשם מה צריך ועדה?

מירי רגב: אם הכול טוב אז מה הבעיה?

פנינה תמנו: גברתי היושבת-ראש, אפשר לשמוע איך מתקדמים בכל זאת?

מירי רגב: בבקשה, נציג הרבנות הראשית.

מירי רגב: אנא תציג את עצמך לטובת הפרוטוקול.

מירי רגב: אנא תעדכן אותנו האם באמת הרבנים הראשיים לא היו מוכנים להיכנס לסוגיה הזאת ולא מוכנים היו לשמוע את הרב בן-דהן.

מירי רגב: לפי מה שהוא אומר, והוא מדבר פה מדם לבו, הוא ניסה לעשות את כל שניתן כדי לתאם את הצעת ה"מחליטים".

אלי בן-דהן: את הצעת החוק הממשלתית לפני זה.

מירי רגב: את הצעת ה"מחליטים", שהיא הרע במיעוטו מול הצעת החוק, כפי שהוא הדגיש פה.

מירי רגב: בבקשה.

<יצחק אלחרר: אני ראש הלשכה של הראשון לציון.

<יצחק אלחרר: אני רוצה קודם כול לתקן את מה שכבוד הרב אליהו בן-דהן אמר, ואנחנו חברים שנים רבות.

<יצחק אלחרר: זה שהראשון לציון כתב בהתחלה תיקון אחד, הוא אמר: "קודם כול תתקנו את הדבר הזה, ולאחר שנראה שאתם יודעים לתקן את הדבר הזה נראה איך אנחנו ממשיכים להתקדם.

<יצחק אלחרר: " זה לא שהוא אישר את הנוסח הזה.

<יצחק אלחרר: אם הרב אלי בן-דהן לא מאשר את הנוסח הזה, כל שכן שהראשון לציון לא היה מאשר אותו.

<יצחק אלחרר: זה דבר ברור וסביר.

<יצחק אלחרר: אבל לא משנה, בואו נמשיך הלאה.

<יצחק אלחרר: התקיימו ישיבות רבות בכל מיני פורומים, כאלה ואחרים, ודנו ודנו ודנו.

<יצחק אלחרר: בשלב מסוים הרב אליהו בן-דהן אמר לראשון לציון: "אני מסכים אתך אבל אני לא יודע להעביר את זה מול שטרן.

<יצחק אלחרר: מה אני יכול לעשות?

<יצחק אלחרר: " אז הראשון לציון אמר לו: "תראה, אם אאשר את הדבר הזה ואחר-כך אתה תלך לשטרן והוא לא יאשר, אז בשביל מה אנחנו יושבים פה לדון?

<יצחק אלחרר: אז בואו נעצור פה את הדיון.

<יצחק אלחרר: אני לא רוצה להביע עמדה בכל הנושא הזה.

<יצחק אלחרר: " יש אמת במה שהרב אלי בן-דהן אומר, שהרב הראשון לציון אמר: "אם אתה לא יודע להביא את שטרן לעניין הזה אז מה- - - "

אלי בן-דהן: זה לא היה באותו שלב.

אלי בן-דהן: דובר על הצעת החוק הממשלתית שלי.

אלי בן-דהן: תגיד את האמת.

מירי רגב: עזוב את הצעת החוק הממשלתית.

<יצחק אלחרר: אמת, זה היה לגבי הצעת החוק.

אלי בן-דהן: זה ממש לא נכון.

אלי בן-דהן: זה היה בשלב הראשון.

אלי בן-דהן: אני הבאתי הצעת חוק ממשלתית שהרב ליאור אמר: "היא מצוינת, תלך עליה.

אלי בן-דהן: " והרב הראשי לישראל אמר לי: "אני לא רוצה להגיד כן או לא."

ישראל אייכלר: כשאדם לא רוצה משהו הוא אומר "אני לא מתעסק בזה".

ישראל אייכלר: זה לא אומר שהוא נותן לך זכות.

אלי בן-דהן: אני לא מתעסק בגיור אז מה אתה רוצה שאעשה?

<יצחק אלחרר: לאחר מכן הגיעו עם הצעת ה"מחליטים" הזאת, שקובעת שלראשון לציון אין שום עניין בכל נושא הגיור.

<יצחק אלחרר: הקימו ועדה, הכניסו לתוכה את ראש מערך הגיור, או לא הכניסו לתוכה את ראש מערך הגיור.

<יצחק אלחרר: כל אלה דברים יפים.

דוד רותם: איך נבחר ראש מערך הגיור?

דוד רותם: ראש מערך הגיור נבחר רק באישור של הרב הראשי.

<יצחק אלחרר: נכון.

מירי רגב: נכון, אבל גם לגבי ראש מערך הגיור החליטו עכשיו לשנות את הצעת ה"מחליטים" אחרי לחץ של הוועדה ואחרי מה שפעלנו.

מירי רגב: לא רצו להכניס אותו.

<יצחק אלחרר: ברגע שראה הראשון לציון שכל הנושא ההלכתי אינו מופיע בהצעת ה"מחליטים" הוא אמר: "רק רגע, מה, אני 'חותמת גומי'?

<יצחק אלחרר: איך יכול להיות שאהיה 'חותמת גומי' כשאני לא יודע מה נעשה ואיך נעשו הדברים?

<יצחק אלחרר: " ממתי ממנים ועדה מראש שתעשה את העניין ההלכתי הזה?

<יצחק אלחרר: אם רוצים, בואו תשבו ביחד עם הראשון לציון, נקים ועדה מסודרת ביחד כדי לגמור את הדבר הזה.

<יצחק אלחרר: אבל הדברים הללו לא נעשו ולכן הראשון לציון אמר: "אם אלה הדברים אין לי הרבה מה להתקדם, אין לי לאן להתקדם.

<יצחק אלחרר: " זה הדבר.

דוד אזולאי: התייעצו אתו בקשר לראש מערך הגיורים?

<יצחק אלחרר: כן.

<יצחק אלחרר: הוא היה ראש הוועדה והבחירה היתה על דעתו.

<יצחק אלחרר: היתה הצבעה 5-0.

<יצחק אלחרר: יש חמישה בוועדה.

<יצחק אלחרר: ראש מערך הגיור נבחר פה אחד.

<יצחק אלחרר: הוא אדם ראוי, אין פה ויכוח.

אורית סטרוק: - - -

מירי רגב: עד כאן.

מירי רגב: אני שואלת את בן-דהן עכשיו.

מירי רגב: לאור המאמצים שלך, וגם מה שאומרת פה חברת הכנסת אורית סטרוק, הגענו להצעת ה"מחליטים", שאני לא רוצה לעסוק בה כי זה לא מתוקף סמכותי כיושבת-ראש ועדת הפנים.

מירי רגב: מתוקף סמכותי לפקח על משרד הדתות, איך הוא התנהל בעניין הצעת ה"מחליטים" כי הוא אחראי בסוף לנושא הגיור.

מירי רגב: זה עבר ממשרד ראש הממשלה למשרד הדתות.

מירי רגב: אני שואלת אותך, סגן השר בן-דהן, הצעת ה"מחליטים" כפי שהיא היום לא מקובלת על הרבנים הראשיים.

מירי רגב: הם אומרים: "הקמתם בעצם ועדה שעוקפת אותנו כרבנים ראשיים.

מירי רגב: " למה?

מירי רגב: דרך אגב, גם המסמך של היועץ המשפטי לממשלה, שכותב שיש כאן בעיה משפטית.

מירי רגב: קרי, אם הראשון לציון בסופו של יום לא יחתום על גיור שנעשה על-ידי אחד הרבנים יוכל אותו מוטב שבמשך שנה עבר הליכי גיור ונימול ועשה את כל מה שצריך לעשות ללכת לבית-המשפט ובית-המשפט יגיד: "רגע, מה אתם רוצים?

מירי רגב: המדינה שלכם, הממשלה והכנסת לא יודעות לעבוד ביחד".

מירי רגב: אומר הראשון לציון: "אם בסוף אני צריך לחתום על כל גיור בואו נעשה את הדבר הזה בתיאום, שהוועדה הזאת תהיה מתואמת עם הראשון לציון.

מירי רגב: " הרי הרבנים הגדולים שיושבים שם- - -

אלי בן-דהן: זה מה שרציתי.

מירי רגב: עזוב את מה שרצית.

מירי רגב: אבל כרגע מה קורה?

אורית סטרוק: עכשיו הוא אמר- - -

מירי רגב: אני שואלת שאלה אחת.

מירי רגב: ראש מערך הגיור, שהוא מקובל, יהיה חלק מהצוות.

מירי רגב: השאלה שלי כרגע, האם יש אפשרות שאתה, כשר מהבית היהודי, שיש לכם וטו על ענייני דת ומדינה- - -

אלי בן-דהן: אין לנו וטו אחרי הקריאה הראשונה.

מירי רגב: היועצת המשפטית של הוועדה, אנא תסבירי לי האם משרד הדתות- - -

ישראל אייכלר: מה, אחרי קריאה הראשונה אתם עבדים של הקואליציה?

מירי רגב: הלוואי עלי שהצעת חוק פרטית שלי היתה ככה מנוהלת בקואליציה, הלוואי, ישתבח שמו, שזה יקרה גם לי.

מירי רגב: במה זכה שטרן שהצעת חוק פרטית שלו הצליחה לעשות את כל מה שהוא עשה?

מירי רגב: הלוואי עלי.

אלי בן-דהן: אם יש לך קשרים עם יריב לוין – תקבלי הכול.

אלי בן-דהן: יריב לוין הוא המלך פה.

מירי רגב: אבל בוא נמשיך הלאה.

מירי רגב: אני שואלת את היועצת המשפטית של ועדת הפנים והגנת הסביבה.

מירי רגב: אני מבקשת לדעת האם למשרד הדתות, שבראשו עומדים השר בנט וסגן השר בן-דהן, יש וטו על ענייני דת ומדינה, או לא?

מירי רגב: אני מבקשת לדעת מבחינה משפטית.

דוד רותם: תלוי באיזה שלב.

מירי רגב: שנייה.

מירי רגב: יושב-ראש ועדת החוקה, חוק ומשפט, ידידי דוד רותם, אתה תיכף גם תדבר.

ישראל אייכלר: אין שני מלכים משמשים בכתר אחר.

אורית סטרוק: זה הסכם קואליציוני.

אורית סטרוק: מה את רוצה ממנו?

מירי רגב: אבל אני שואלת מבחינה משפטית.

מירי רגב: לא אמרתי מילה על פוליטיקה.

פנינה תמנו: זאת שאלה חשובה.

אורית סטרוק: משפטית אין דבר כזה.

<רוני טיסר: זה מעוגן בהסכם הקואליציוני.

<רוני טיסר: אני צריכה לבדוק את ההסכם הקואליציוני.

מירי רגב: היא הנותנת.

פנינה תמנו: אבל אנחנו לא שואלים מבחינת ההסכם הקואליציוני אלא מבחינה משפטית.

<רוני טיסר: מבחינה משפטית כמובן שיש הסכם.

אלי בן-דהן: ועדת החוקה, חוק ומשפט, אני יכול לעצור אותה?

<רוני טיסר: זה עניין שבהסכמים קואליציוניים.

מירי רגב: אומרת כאן היועצת המשפטית של הוועדה שני דברים.

מירי רגב: אחד, שמבחינה משפטית ברור שיש למשרד הדתות סמכות.

אלי בן-דהן: לא, היא לא אמרה כך.

מירי רגב: לא?

מירי רגב: אז בואי תגידי לי מה את אומרת בצורה ברורה, שאני אבין.

אורית סטרוק: היו פה אלף ואחד דיונים על משרד הפנים.

אורית סטרוק: את חייבת לו משהו?

אורית סטרוק: את עושה מה שאת מבינה.

<רוני טיסר: בהליך החקיקה כמובן שמסמכותו ומחובתו של משרד הדתות להגיד את עמדתו בנוגע להצעת החוק, נגד או בעד.

מירי רגב: שקשורה בעניינו.

<רוני טיסר: כמובן שברגע שזה בתוך הליך החקיקה הכנסת, בוועדות ובמליאה, סוברנית להחליט כרצונה.

אלי בן-דהן: בדיוק.

אלי בן-דהן: זה מה שאני אומר.

אלי בן-דהן: הן עצמאיות לגמרי.

אורית סטרוק: - - -

מירי רגב: הכול נכון, אבל גם כאשר ועדת הפנים והגנת הסביבה מביאה הצעות חוק לוועדה, כשאומרים לנו שהצעת חוק מסוימת חייבת להיות מתואמת עם הממשלה אני כיושבת-ראש ועדה לא מקדמת הצעות חוק כאלה כי אני יודעת שהן צריכות להיות מתואמות עם הממשלה.

ישראל אייכלר: נכון.

<רוני טיסר: לכאורה.

מירי רגב: כי זה פתח.

מירי רגב: זה נהדר.

מירי רגב: אני שמחה שיושבת-ראש ועדת השרים לענייני חקיקה היא ציפי לבני, כי זה פתח היום להעביר הצעות חוק ולהגיד: "בסדר, אני מתאמת עם הממשלה," אבל כשזה יגיע אלי לעשות מה שאני רוצה.

אלי בן-דהן: רק עד הקריאה הראשונה.

אלי בן-דהן: אחרי הקריאה הראשונה כבר אי אפשר, זה קשה.

אורית סטרוק: אני הרבה יותר טרייה ממך בכנסת, אבל אני כבר ראיתי יושבי-ראש ועדות, לא אחד ולא שניים, שלכאורה כתוב שצריך תיאום אבל בפועל לא כך קורה.

מירי רגב: הרב בן-דהן, איך אתה גורם לכך שהרבנות הראשית תהיה מתואמת לגבי הצעת ה"מחליטים" ולא תהיה מחוץ להצעת ה"מחליטים"?

מירי רגב: בעצם הקמת גוף עוקף רבנות ראשית בנושא הגיור.

מירי רגב: בואו נתקדם.

מירי רגב: זה חודש הסליחות.

מירי רגב: נתקדם.

דוד רותם: מה פתאום בכלל זה נדון בוועדה הזאת?

דוד רותם: היועץ המשפטי של הכנסת הוציא חוות דעת בעקבות מכתב פנייה שלי אליו וכתב שוועדת הכנסת צריכה להחליט בעניין.

מירי רגב: נכון.

מירי רגב: בוועדת הכנסת דיברתי עם יריב לוין והוא אמר לי: "אני לא מחליט בעניין, תקיימי את הדיון.

מירי רגב: " אם יש לך בעיה תפנה ליריב לוין.

דוד רותם: אני לא פונה ליריב לוין.

מירי רגב: אז אני מקיימת את הדיון.

מירי רגב: לכן אני שואלת את משרד הדתות, שכפוף לפיקוח של ועדת הפנים והגנת הסביבה, כיצד אתה- - -

דוד רותם: אני לא מבין.

דוד רותם: ועדת החוקה, חוק ומשפט דנה בנושא הזה.

דוד רותם: ועדת החוקה, חוק ומשפט נמצאת במצב שהיא העבירה את הצעת החוק.

מירי רגב: אבל אני לא מדברת על הצעת החוק.

מירי רגב: אני לא עוסקת בהצעת החוק.

דוד אזולאי: אבל ועדת הפנים והגנת הסביבה יכולה לקיים דיון בעניין הזה בנושא ועדת הגיור.

דוד רותם: יש ערר.

אורית סטרוק: הכול תלוי ועומד על ההסתייגויות שלי.

מירי רגב: אני שואלת את הרב בן-דהן, כיצד משרד הדתות, שפועל בתיאום עם הרבנים הראשיים, מעביר ושותף וחתום, על-ידי השר בנט, על הצעת "מחליטים" שמוציאה את הרבנות הראשית מעניין הגיור?

מירי רגב: בבקשה.

מירי רגב: אורית סטרוק, האם הוא לא יודע מה להגיד?

מירי רגב: אני רואה אותך כאן כיועצת בכירה לסגן השר.

אורית סטרוק: אנחנו מתואמים.

דוד אזולאי: מותר לה לעזור לו.

דוד אזולאי: הם חברי אותה סיעה.

אורית סטרוק: בליכוד לפעמים קורה שיושבת-ראש ועדה לא יודעת מה יושב-ראש הקואליציה עושה.

אורית סטרוק: אבל זה בסדר.

מירי רגב: זה נכון.

יעקב אשר: זה לא קורה.

יעקב אשר: ..

ישראל אייכלר: אתם יכולים להגיד לממשלה שאם זה עובר אתם יוצאים מן הממשלה.

ישראל אייכלר: זה פוליטי.

ישראל אייכלר: יש לכם הסכם אבל כנראה זה לא מספיק חשוב לכם.

אורית סטרוק: אתה צודק, אפשר להפיל את הממשלה.

ישראל אייכלר: בדיוק, בוודאי.

ישראל אייכלר: תראי איך לפיד מדבר אל ראש הממשלה.

מירי רגב: הרב בן-דהן, כיצד אתה גורם לכך- - -

אלי בן-דהן: אענה לך שלוש תשובות.

אלי בן-דהן: תשובה ראשונה, בניגוד למה שאת חוזרת כל הזמן ואומרת, אני אומר לך שהצעת ה"מחליטים" שומרת – לא אגיד במיליון אחוז אבל שומרת בצורה טובה – על מעמד הרבנות הראשית לישראל.

דוד אזולאי: ובכל זאת הרב הראשי לישראל כותב שיש הרעה במעמד הרבנות הראשית.

דוד אזולאי: הרב הראשי כותב את זה.

דוד אזולאי: לא אני.

אלי בן-דהן: חכה, זו התשובה הראשונה.

אלי בן-דהן: מותר לי, באמת עם כל הכבוד, בענייני הלכה אני מכופף את הראש שלי, אבל בעניינים שנוגעים למינהל, במיוחד עניינים שנוגעים למינהל רבני, אני אומר לך בשקט, אין רבים בארץ שמבינים מה שאני מבין.

ישראל אייכלר: לא מדובר במינהל בכלל.

אלי בן-דהן: אל תגיד לי לא.

אלי בן-דהן: אני אומר לך שכן.

אלי בן-דהן: זה מינהל.

יעקב אשר: אנחנו נמליץ עליך להיות הרב הראשי בקדנציה הבאה.

יעקב אשר: נדבר על זה.

יעקב אשר: ..

אלי בן-דהן: אני באמת לא רוצה.

אלי בן-דהן: אני מודה לך.

מירי רגב: אמרת, ראשית, שהצעת ה"מחליטים" שומרת את טובת מעמד הרבנים הראשיים, אבל הם לא חושבים כך.

דוד אזולאי: הרב הראשי כותב כי "ההצעה הנדונה מתיימרת לייתר את עבודתה ההכרחית והנחוצה של הרבנות הראשית".

פנינה תמנו: גברתי היושבת-ראש, אני רוצה להסב את תשומת לבך לכך שאנחנו שוב דנים על היעלבויות ועל סמכויות ולא על הנושא החשוב ביותר, איך בכל זאת נותנים שירות לציבור.

מירי רגב: הוא מנסה לענות על זה.

פנינה תמנו: אני אומרת את זה כמי שלא משתייכת לא לפה ולא לפה.

מירי רגב: גם אני אותו דבר.

אלי בן-דהן: דבר שני, סיפרתי פה על המאמצים הגדולים מאוד שעשינו לתאם גם את הצעת ה"מחליטים" הזאת עם הרבנים הראשיים.

אלי בן-דהן: צר לי שהם לא הושיטו לנו יד ולא היו מוכנים לשתף פעולה.

ישראל אייכלר: כי הם לא מסכימים למה שאתם עושים.

אלי בן-דהן: אמרתי שאני אומר פה דברים קשים.

אלי בן-דהן: הרב רפאל פרנק, אל תגרור אותי בלשוני.

אלי בן-דהן: אתה רוצה שאומר מה הרב לאו אמר לי?

אלי בן-דהן: עזוב, האמן לי.

פנינה תמנו: מה ההוא אמר לי ומה ההוא אמר לי.

אלי בן-דהן: אני מדבר על מה שהוא אמר לי בעניין הגיור.

פנינה תמנו: היום אתם עדיין בתוך הסכסוך הזה ולא משתפים פעולה?

מירי רגב: הרב בן-דהן, מה הנושא השני שאתה אומר?

יעקב אשר: קשה להם להשתחרר מהטראומה שהם הפסידו בבחירות.

אלי בן-דהן: נו, באמת.

אלי בן-דהן: למה אתה בא בסוף?

יעקב אשר: זאת העובדה.

אלי בן-דהן: אתה סתם אומר דברים לא נכונים.

אלי בן-דהן: לא שמעת אותנו.

יעקב אשר: בכל הדרך לכאן שמעתי את הדיון.

יעקב אשר: תבחן אותי.

אלי בן-דהן: הדבר השני, אמרתי שעשינו מאמצים אדירים.

מירי רגב: עשיתם.

מירי רגב: מה קורה היום?

אלי בן-דהן: תקשיבי, רגע.

מירי רגב: מה שהיה, היה, מת.

מירי רגב: אנחנו מסתכלים מהיום קדימה.

אלי בן-דהן: זה חשוב.

מירי רגב: זה חשוב להיסטוריה.

אלי בן-דהן: חשוב לדעת שהרבנים הראשיים לא היו מוכנים לשבת אתנו ולדון על ההצעה.

מירי רגב: הבנתי, הראשון לציון לא רצה לשבת אתך, הבנתי.

דוד אזולאי: אבל למה?

דוד אזולאי: למה?

אלי בן-דהן: אני לא יודע.

מירי רגב: הבנתי, בסדר.

מירי רגב: מה עושים מהיום והלאה?

מירי רגב: אחרי שעשינו ברוגז והורדת ידיים, עכשיו חשוב לנו "מיהו יהודי".

אלי בן-דהן: גם לי חשוב, לא פחות ממך.

מירי רגב: בבקשה, אז קדימה.

אלי בן-דהן: הדבר האחרון, הכי חשוב, שמפלגת הליכוד, שהיא מפלגת השלטון, תודיע שאם הצעת החוק של חבר הכנסת שטרן תעלה היא, מפלגת הליכוד כולה, תפיל אותה ביחד עם הבית היהודי.

מירי רגב: אתם נהדרים.

מירי רגב: זה כמו בנט שהציל את המנהרות.

מירי רגב: .. מסכן, ראיתי עכשיו את קצין ההנדסה הראשי, אמרתי לו: "אתה מיותר, כנראה בנט המציא את הדרך".

מירי רגב: .. עכשיו בנט אומר: "הליכוד אשם".

מירי רגב: בנט חתום על הצעת ה"מחליטים" אבל הליכוד אשם...

אלי בן-דהן: הוא לא חתום, לא נכון.

דוד אזולאי: בנט יושב בשטח.

דוד אזולאי: מה אתה רוצה ממנו?

מירי רגב: אז מי חתום על הצעת ה"מחליטים"?

מירי רגב: רק ציפי לבני?

יעקב אשר: אז למה אנשים מצביעים לך?

יעקב אשר: שיצביעו ישר לליכוד.

יעקב אשר: אתם עושים מה שהליכוד עושה.

יעקב אשר: נכון?

יעקב אשר: שיצביעו ישר לליכוד, לפחות לאנשים עם עקרונות.

אלי בן-דהן: אנחנו לא חתמנו.

פנינה תמנו: זה בוסריות פוליטית.

פנינה תמנו: זה לא מכוון.

מירי רגב: הבנתי מה אמר בן-דהן.

מירי רגב: הליכוד יקבל את ההחלטה הנכונה.

מירי רגב: תודה לאל, ישתבח שמו, בינתיים הצלחנו לדחות את זה בחודש.

אלי בן-דהן: הלוואי.

מירי רגב: אבל מה לעשות, נמשיך הלאה

אורית סטרוק: ההיסטוריה תלמד מה הליכוד יעשה נגד החוק הזה.

מירי רגב: הבנתי, אבל אם בנט מראש לא היה מגיע להצעת ה"מחליטים" הזאת לא היה על מה להצביע.

אלי בן-דהן: הסברתי לך למה הגענו לזה.

אלי בן-דהן: לא הבנת?

דוד צור: רוצים להחזיר את זה לחקיקה ראשית?

אלי בן-דהן: לא.

מירי רגב: אני מבטיחה לך שאני לא אזיל דמעות אם ציפי לבני תעזוב את הממשלה.

מירי רגב: לא אזיל דמעות.

מירי רגב: היחידי שיהיה עצוב לי אם יעזוב זה אתה, חבר הכנסת צור.

מירי רגב: כל יתר האנשים לא מעניין אותי אם יעזבו את הממשלה.

מירי רגב: מה לעשות, "מיהו יהודי" חשוב לי לא פחות.

דוד צור: את יודעת מה מסקרן אותי אם זה יגיע לחקיקה ראשית אחרי שזה יאושר בוועדה בראשות חבר הכנסת רותם?

דוד צור: מה יצביעו חברי הכנסת הערבים.

מירי רגב: אני מבקשת הבהרה של היועצת המשפטית של הוועדה, האם יש לנו זכות לעסוק בנושא הזה או לא, כי בסוף אני רוצה גם לסכם.

מירי רגב: לאחר מכן ראשונת הדוברים היא חברת הכנסת אורית סטרוק ולאחר מכן היועץ המשפטי של הרבנים הראשיים, בבקשה.

<רוני טיסר: מכיוון שנשאלו כאן שאלות והועלו טענות בקשר לחוסר הסמכות, היועץ המשפטי לכנסת נתן את חוות דעתו בסוגיה הזאת.

<רוני טיסר: הוא אמר שאכן קיימת חוסר בהירות, האם קיימת לוועדה סמכות לדון בנושא הזה.

<רוני טיסר: התקנון לא ברור דיו.

<רוני טיסר: לכן הוא אמר שאין מניעה ואין חריגה מסמכות בצורה מובהקת שאינה מאפשרת את הדיון.

<רוני טיסר: הוגשו שתי בקשות לוועדת הכנסת בנושא.

<רוני טיסר: ועדת הכנסת לא דנה עדיין בנושא וכל עוד היא לא דנה בנושא אין מניעה מלקיים כרגע, כל עוד אין החלטה, את הדיון בנושא הזה.

מירי רגב: אני מודה לך, היועצת המשפטית של הוועדה.

מירי רגב: ולטובת הפרוטוקול: אני מקיימת דיון חוקי על-פי הנהלים ועל-פי סמכותי.

מירי רגב: תודה רבה.

<רוני טיסר: ועדת הכנסת כמובן צריכה לקבל החלטה.

מירי רגב: כשוועדת הכנסת תקבל החלטה אני אצדיע לימין, אבל עד אז אגיד את אמירותיי הברורות בעניין ההתנהלות הקלוקלת במהלך הזה, ואסכם את זה בסוף.

אלי בן-דהן: תרשמי את כל ההתנהלות הקלוקלת, של כולם.

מירי רגב: חברת הכנסת אורית סטרוק, בבקשה, לאחר מכן היועץ המשפטי של הרבנים הראשיים ולאחר מכן חבר הכנסת אזולאי.

דוד אזולאי: רק שאלת הבהרה לסגן השר.

מירי רגב: אבל אתה תדבר והוא יענה על הכול בסוף, האמן לי.

מירי רגב: הוא פה, הוא עשה מאמצים גדולים להגיע לדיון הזה.

מירי רגב: היה לי חשוב לקיים את הדיון הזה לפני ראש השנה כי פחדתי שיעשו לנו איזה "אמבוש" ואני בטוחה שביום ראשון, שלושה ימים לפני ראש השנה, לא ידונו ב"מיהו יהודי", כך אני מקווה, נקווה.

מירי רגב: לכן הוא נמצא פה.

מירי רגב: בוא ניתן לו לענות.

מירי רגב: תרשום את כל השאלות והוא יענה.

מירי רגב: אני גם לא אסכם עד אשר הוא יענה.

אלי בן-דהן: נאמר לי שהדיון מסתיים בשעה 13:00.

מירי רגב: הוא אמור, אבל נסיים אותו אולי ב-13:10.

ישראל אייכלר: יש לי הערה לסדר.

ישראל אייכלר: אמרת שבנט הוא שר הדתות.

ישראל אייכלר: בנט אמר בראיון שהוא לא גבאי בית-כנסת.

ישראל אייכלר: למה את מעליבה אותו?

ישראל אייכלר: הוא עוסק במנהרות, עוסק במדיניות ואת עושה אותו גבאי בית-כנסת.

אלי בן-דהן: הוא עוסק גם במינוי רבני ערים.

אורית סטרוק: תודה, גברתי היושבת-ראש.

אורית סטרוק: כפי שהסביר סגן השר הרב אלי בן-דהן, הצעת ה"מחליטים" הזאת מבחינתנו היא כורח ולא דבר שאנחנו בוחרים בו.

אורית סטרוק: זאת גם הסיבה שאנחנו לא חתומים על הצעת ה"מחליטים".

יעקב אשר: הכורח והדתות.

יעקב אשר: ..

אורית סטרוק: נכון, גם כורח והדתות.

אורית סטרוק: אני מקבלת את מה שאתה אומר.

אורית סטרוק: הצעת ה"מחליטים" הזו היא תוצאה עגומה מאוד של התנהלות לא תקינה, בעיקר של הקואליציה בהנהגת הליכוד, בעיקר.

אורית סטרוק: אם עשינו טעות באיזה שלב, זה היה בשלב שהאמנו ליושב-ראש הקואליציה, שהבטיח לנו שאחרי הקריאה הראשונה זה לא יקודם אלא בהסכמה.

אורית סטרוק: יותר לא נחזור על טעויות כאלה.

ישראל אייכלר: אפשר לתקן.

אורית סטרוק: אם אפשר בימים אלה של חודש אלול, בימי התשובה, לחזור בתשובה, על זה אני חוזרת בתשובה.

ישראל אייכלר: את יכולה לתקן.

ישראל אייכלר: תשובה זה תיקון.

אורית סטרוק: אסור היה לנו להאמין- - -

אלי בן-דהן: גם אני מסכים.

מירי רגב: אנחנו נתקן את זה, כי ב"מיהו יהודי" לא מספיק רק לחזור בתשובה, חשוב גם לעשות.

אורית סטרוק: יותר לא נחזור על טעות כזאת.

אורית סטרוק: אגיד עוד דבר.

אורית סטרוק: אם אנחנו רוצים לתקן תיקון גדול בימים הנוראים האלה, לעשות תיקון גדול מאוד, אז אני קוראת לך, גברתי היושבת-ראש, את חברת כנסת פעילה מאוד, מובילה מאוד, את גם מקושרת מאוד לשטח הליכודי, שחלקו גם יושב פה באולם.

אורית סטרוק: לכו בכוחכם זה.

אורית סטרוק: אני מודיעה פה באחריות- - -

מירי רגב: אנחנו נשלב את הבית היהודי גם, האמיני לי...

יעקב אשר: תתאחדו עם הליכוד, תיכנסו פנימה.

יעקב אשר: ..

יעקב אשר: בשביל מה אתם מפלגה בפני עצמכם?

יעקב אשר: אין לכם עקרונות?

יעקב אשר: מה, אתם מודיעין שאומר מי צריך לטפל בזה?

מירי רגב: אם הייתי היום שרת הדתות הייתי הופכת את השולחן.

מירי רגב: לא היה עובר דבר כזה תחת ידי כאדם דתי.

יעקב אשר: אורית סטרוק, אם היו דנים עכשיו בהתנחלות לא היית אומרת את זה.

דוד צור: ישראל ביתנו לכאורה ירדו מ- - -?

מירי רגב: אני לא יודעת.

מירי רגב: התנועה יכולה ללכת.

מירי רגב: על "מיהו יהודי" היא יכולה ללכת.

דוד אזולאי: ציפי לבני עסוקה בגיור.

דוד אזולאי: מה היא תעשה אם לא יהיה לה גיור?

דוד אזולאי: היא פתרה את כל בעיות השלום...

פנינה תמנו: אי אפשר להתעלם מכך שיש בעיה בגיור.

פנינה תמנו: פסלו כ-300,000 אנשים, אם לא יותר.

יעקב אשר: - - -

פנינה תמנו: כפי שזה נראה, רבנים לא באמת מצליחים.

פנינה תמנו: נו, באמת, אף אחד פה לא מדבר על הבעיה.

מירי רגב: הרב בן-דהן צריך ללכת בשעה 13:00 והוא לא יספיק לענות על שאלות.

פנינה תמנו: כולם בסוף אמורים להיות שליחים של הציבור.

פנינה תמנו: התחושה שלי – ובאתי במיוחד בפגרה לישיבה הכל-כך חשובה הזאת – שאנחנו לא מצליחים להגיע לסוגיה הדחופה ביותר.

מירי רגב: תיכף את תדברי.

מירי רגב: בבקשה, אורית סטרוק.

אורית סטרוק: אני מודיעה – אפילו לא קיבלתי רשות מחבריי לסיעה להודיע אבל אני בטוחה שכולם עומדים מאחורי ההודעה שלי – שאם הליכוד יצביע יחד אתנו נגד ויפיל את הצעת החוק הרעה הזאת- - -

מירי רגב: אני מצביעה נגד הצעת החוק.

אורית סטרוק: אני מדברת על הליכוד.

אורית סטרוק: לכי תביאי את הליכוד.

מירי רגב: אני מצביעה נגד הצעת החוק.

מירי רגב: לי עוד אין זכות וטו על נושא דת ומדינה.

אורית סטרוק: שם בדיוק זה מונח.

אורית סטרוק: אני רוצה להוסיף עוד דבר אחרון וחשוב.

אורית סטרוק: אני עכשיו תחת אווירת הימים הנוראים, כך כולנו, ואני הולכת כל יום להתפלל במערת המכפלה.

מירי רגב: יישר כוחך.

מירי רגב: תתפללי גם עליי.

אורית סטרוק: רציתי לבחון בעצמי שבאמת אנחנו לא עושים טעות בדבר הזה, כי ההחלטה הזאת היא באמת החלטה לא טובה.

אורית סטרוק: היא הרע במיעוטו.

מירי רגב: אבל היא רעה.

אורית סטרוק: הלכתי ושאלתי את מי שעזר לאלעזר שטרן להוביל את הצעת החוק.

מירי רגב: מי?

מירי רגב: הרב סתיו?

אורית סטרוק: אני לא רוצה להגיד את שמו.

אורית סטרוק: שאלתי אותו: "למה הם מסכימים ל'מחליטים' הזה?

אורית סטרוק: הרי זה לא נותן להם באמת כלום.

אורית סטרוק: " הוא אמר לי: "הם מסכימים כי זה דקלרטיבי.

אורית סטרוק: זה הכול.

אורית סטרוק: "

מירי רגב: תודה רבה לך גברתי, חברת הכנסת סטרוק.

ישראל אייכלר: דקלרטיבי נקרא חילול השם.

מירי רגב: היועץ המשפטי של הרבנות, אני מבקשת לשמוע את חוות דעתך המשפטית על הצעת ה"מחליטים" הזאת.

מירי רגב: האם אתם חושבים שתוכלו לעמוד בה?

מירי רגב: האם אתם חושבים שתוכלו להגיב בבג"ץ?

מירי רגב: איך בג"ץ יתנהג אחרי הצעת "מחליטים" מהסוג הזה?

מירי רגב: אנא בבקשה אמירותיך.

מירי רגב: לאחר מכן חבר הכנסת דוד אזולאי.

<הראל גולדברג: להצעת ה"מחליטים" הזאת יש שני היבטים: היבט של מדיניות והיבט משפטי.

<הראל גולדברג: בהיבט המשפטי – אני כפוף ליועץ המשפטי לממשלה, לחוות הדעת של עו"ד לאה רקובר, שגובשה על דעת המשנה ליועץ המשפטי לממשלה והיא מחייבת.

<הראל גולדברג: היא העמדה המשפטית שאותה אציג כאן בוועדה.

<הראל גולדברג: לגבי המדיניות אוכל להרחיב.

מירי רגב: קודם כול תתחיל עם המדיניות וגם תתייחס להיבט המשפטי.

מירי רגב: קיבלתי את חוות דעתו של ארז קמיניץ, רק אני רוצה להבין.

מירי רגב: הצעת ה"מחליטים" הזאת, אני יודעת שאתה מחויב לה.

מירי רגב: כולכם החלטתם למלא פיכם מים היום.

מירי רגב: אבל אני שואלת אותך, הצעת ה"מחליטים" הזאת לא תואמה אתך?

מירי רגב: האם היועץ המשפטי של משרד הדתות, היושב לימינך, תיאם אתך את הצעת ה"מחליטים" הזאת?

<הראל גולדברג: בראש מערך הגיור, בקדקוד פירמידת הגיור, נכון להיום, עומד הראשון לציון.

<הראל גולדברג: מטעם הראשון לציון ייתכנו שלושה גורמים שיטפלו בתחום הגיור.

<הראל גולדברג: הראשון הוא מערך הגיור, שיש לו יועץ משפטי שמטפל בנושאים.

מירי רגב: שהתנגד להצעת ה"מחליטים" הזו.

<הראל גולדברג: הגורם השני האפשרי הוא מערכת בתי-הדין הרבניים, כאשר נשיא בתי-הדין הרבניים עומד בראשה.

<הראל גולדברג: יושב כאן היועץ המשפטי שלהם.

מירי רגב: שגם הם מתנגדים להצעת ה"מחליטים" הזו .

<הראל גולדברג: את זה נשמע מפיו, לא אדבר בשם אף אחד.

יעקב אשר: אתה לא יודע כלום, כאילו?

מירי רגב: תן לו רגע לדבר.

מירי רגב: מערכת בתי הדין הרבניים גם היא מתנגדת לעניין הזה, אז זו כבר הזרוע השנייה של הרבנות שמתנגדת להצעת ה"מחליטים".

מירי רגב: ומי הזרוע השלישית?

<הראל גולדברג: והגורם השלישי שמעורב בעניין הזה הוא כמובן הרבנות הראשית עצמה, שהיא מתנגדת להצעת ה"מחליטים".

מירי רגב: כלומר, שלושת הגורמים המשפטיים שאמורים לסייע להגן על מערך הגיור ואחראים על מערך הגיור, שלושת הגורמים – מערך הגיור, בתי-הדין והרבנות הראשית – מתנגדים להצעת ה"מחליטים", והיועץ המשפטי של משרד הדתות, שכנראה מבין יותר מכולם על מערך הגיור, מקבל אותה.

מירי רגב: נכון?

מירי רגב: היועץ המשפטי של משרד הדתות, האם התייעצת עם שלושת הגורמים שאחראים על נושא הגיור?

מירי רגב: אני מדברת כעת רק על הפן המשפטי.

<ישראל פת: אדבר על הפן המשפטי.

מירי רגב: האם התייעצת איתם או לא?

מירי רגב: זאת השאלה שלי.

<ישראל פת: אבהיר.

<ישראל פת: הנהלת בתי-הדין הרבניים איננה כפופה למשרדנו.

<ישראל פת: היא חלק ממשרד המשפטים.

מירי רגב: זאת אומרת שגם בתוך משרד המשפטים יש התנגדות.

<ישראל פת: אני לא אמור לענות בשם משרד המשפטים.

מירי רגב: בסדר, יענה היועץ המשפטי של בתי-הדין.

מירי רגב: חבר הכנסת אשר, עזוב, כולם פה לא מדברים.

מירי רגב: אף אחד לא מדבר.

<ישראל פת: יש חלוקת סמכויות.

<ישראל פת: מדובר במשרד נפרד.

<ישראל פת: אני לא אמור לייצג את אותו משרד, עם כל הכבוד.

מירי רגב: בסדר, אני מקבלת את עמדתך.

מירי רגב: האם תיאמת את זה עם מערך הגיור ועם הרבנות הראשית?

<ישראל פת: היועץ המשפטי של מערך הגיור כפוף אליי.

<ישראל פת: הוא אחד מעובדי לשכתי.

<ישראל פת: אני מוכרח לומר שהציטוט שציטטת בתחילת הדיון, כאילו לא נעשה תיאום, שגוי כי בהחלט היה תיאום.

מירי רגב: הוא אמר את זה וזה נרשם בפרוטוקול.

מירי רגב: הוא אמר: "הצעת ה'מחליטים' לא מקובלת עלינו.

מירי רגב: " כך אמר מי שאחראי על מערך הגיור.

מירי רגב: הוא אמר "לא מקובלת עלינו".

<ישראל פת: הוא לא אמר במילים הללו.

מירי רגב: ולכן הוא לא פה היום כי הוא לא קיבל את עמדתך.

<ישראל פת: לחלוטין לא נכון.

<ישראל פת: אבהיר בדיוק.

<ישראל פת: בישיבה בעניין הזה שהתקיימה אצל המשנה ליועץ המשפטי לממשלה השתתפתי גם אני והשתתף גם היועץ המשפטי של מערך הגיור שכפוף אליי.

<ישראל פת: בהערת אגב אני רוצה להעיר, כפי שבצבא, שאת יצאת ממנו, יש היררכיה, כך גם במערך המשפטי, כולל במשרד שלנו.

<ישראל פת: כלומר, לא ייתכן שאבוא אליך ואומר לך: "רגע, איפה העוזרת הפרלמנטרית שלך, מדוע היא לא הגיעה לישיבה זו או אחרת," עם כל הכבוד.

<ישראל פת: עוזר היועץ המשפטי, שאחראי על מערך הגיור, כפוף אליי.

<ישראל פת: באותה ישיבה שהתקיימה אצל ארז קמיניץ השתתפתי והדברים תואמו.

<ישראל פת: להגיד שמבחינה משפטית- - -

מירי רגב: הם תואמו אתך בניגוד לעמדת הרבנות ובניגוד לעמדת ראש מערך הגיור.

<ישראל פת: אני מדבר על מערך הגיור, כאשר למעשה על הייעוץ המשפטי של מערך הגיור אני אחראי.

<ישראל פת: יש יועץ משפטי של מערך הגיור והוא כפוף אליי.

<ישראל פת: הוא גם השתתף באותו דיון שבו השתתפתי אצל עו"ד קמיניץ.

מירי רגב: בסדר, טוב שהוא כפוף אליך, אבל הוא אומר אחרת ממך.

דוד צור: הוא יכול לא להסכים, אבל יש עמדה.

ישראל אייכלר: זה מין אנדרוגינוס כזה?

ישראל אייכלר: מערך הגיור כפוף אליך או לרבנות?

<ישראל פת: חבר הכנסת הרב אייכלר, אני חושב שלא הבנת, ואחזור שוב על מה שאמרתי.

<ישראל פת: היועץ המשפטי של מערך הגיור הוא עובד של הלשכה המשפטית במשרד לשירותי דת.

<ישראל פת: החל מהחלטת ממשלה שנתקבלה במאי 2013, שמערך הגיור עובר למשרד לשירותי דת, אזי גם היועץ המשפטי של מערך הגיור הוא אחד מעובדי המשרד, ותו לא.

מירי רגב: אז הוא לא "נספר"?

מירי רגב: הוא שקוף?

<ישראל פת: מה הקשר לשקוף?

<ישראל פת: אני בעצמי השתתפתי בדיון.

מירי רגב: אבל אני שואלת אותך האם יש מצב- - -

דוד צור: שמעו את דעתו ולא קיבלו אותה.

דוד צור: מה לא בסדר בזה?

מירי רגב: יפה.

מירי רגב: למה לא קיבלו אותה?

<ישראל פת: גברתי, אני בעצמי השתתפתי בדיון אצל המשנה ליועץ המשפטי לממשלה ועמדתי המשפטית היא העמדה המייצגת את המשרד לשירותי דת מן הבחינה המשפטית.

יעקב אשר: היית מעביר חוק בתחום תכנון ובנייה אם העמדה של - - - היתה נגד?

יעקב אשר: היית עושה דבר כזה?

דוד צור: חוק מע"מ אפס עובר בניגוד לעמדת גורמים פנימיים.

דוד צור: מה זאת אומרת?

יעקב אשר: כי זה פוליטי.

דוד צור: גם הרבנים הראשיים צריכים להיות כפופים למדיניות.

פנינה תמנו: חבר הכנסת צור, אתה מדבר יותר על נושא מע"מ אפס מאשר על נושא הגיור.

מירי רגב: נציג הרבנות הראשית, בבקשה.

<הראל גולדברג: אני חושב שלא יהיה נכון להסיט את הדיון לפן המשפטי כי העיקר של הדיון הזה הוא במישור העקרוני-ציבורי, בדבר ההשלכות שיש להצעת ה"מחליטים" הזו על תחום הגיור בישראל.

מירי רגב: במה?

מירי רגב: אולי תאיר את עינינו.

יעקב אשר: ועל מעמדה של הרבנות הראשית כראש אבות בתי-הדין.

<הראל גולדברג: אני חושב שהגיור, כפי שבא לידי ביטוי בהצעת ה"מחליטים" הזאת, הצעת ה"מחליטים" מסיגה את הגיור ממצבו הנוכחי.

<הראל גולדברג: היא פוגעת בגיור, היא לא תקדם אותו, היא עשויה לפגוע בו.

<הראל גולדברג: זה עיקר הבעיה שיש עם הצעת ה"מחליטים" הזאת.

<הראל גולדברג: בעיה נוספת שיש בהצעת ה"מחליטים" הזאת היא ההתעלמות המוחלטת מהרבנות הראשית לישראל, המוסד הממלכתי-דתי העליון במדינת ישראל.

<הראל גולדברג: לא ייתכן שהתחום כל-כך רגיש ביחסי דת ומדינה, אולי התחום הרגיש ביותר ביהדות, בטח בזמנים שלנו, לא ייתכן שהרבנות הראשית לישראל לא תהיה מעורבת בו.

<הראל גולדברג: נכון להיום מצב הגיור, בגלל הרגישות של התחום הוא מטופל באופן ריכוזי ממלכתי על-ידי מערך הגיור.

<הראל גולדברג: בראש הפירמידה עומד נשיא בית-הדין הרבני הגדול, הרב הראשי לישראל.

<הראל גולדברג: מתחתיו נצא ראש מערך גיור שכפוף אליו ברמה ההלכתית.

<הראל גולדברג: הרב הראשי לישראל עומד בראש ועדת איתור שבוחרת את דייני הגיור.

<הראל גולדברג: כל תיק גיור מאושר ובסופו של דבר נחתמת גם תעודת המרה על-פי אישורו של הרב הראשי לישראל.

פנינה תמנו: נשמע שאין בעיה.

<הראל גולדברג: זה המצב היום, שכל העניין מטופל באופן ריכוזי ממלכתי, עם פיקוח, בצורה מסודרת.

<הראל גולדברג: זה נכון, תמיד- - -

מירי רגב: תמיד אפשר לעשות טוב יותר.

<הראל גולדברג: תמיד מדיניות הגיור נתקפת, לפעמים מהצד הליברלי, לפעמים מהצד השני.

<הראל גולדברג: היא נתקפה.

פנינה תמנו: זה לא מקובל עליי.

פנינה תמנו: מה זה "נתקפת"?

פנינה תמנו: יש פה אזרחים שלפעמים לא מקבלים מענה.

פנינה תמנו: אנחנו מדברים על מאות אלפי אנשים.

מירי רגב: אז צריך לתת להם מענה, אבל לא לבטל את הרבנות הראשית.

פנינה תמנו: בישיבה הקודמת, גברתי היושבת-ראש, בסוף את אמרת: "נכון".

מירי רגב: פנינה תמנו-שטה, אני לא מוכנה לזה.

מירי רגב: תני לו לדבר.

פנינה תמנו: הפכנו להיות עציצים?

פנינה תמנו: נו, באמת.

דוד צור: יגיעו לרב הראשי לחתימה.

דוד צור: כך אמר בן-דהן בקולו.

מירי רגב: לא, זה לא נכון.

מירי רגב: אתה יכול לענות בבקשה על מה שאמר כאן בן-דהן?

מירי רגב: הוא אמר: "הרי בסופו של דבר, בסוף התהליך זה מגיע לחתימה של הראשון לציון".

מירי רגב: אם כך, מה הבעיה?

<הראל גולדברג: הפגם בתהליך הזה הוא שהראשון לציון לא מעורב מראש, לא בבחירת הדיינים ולא- - -

ישראל אייכלר: הוא יהיה חייב לחתום.

<הראל גולדברג: הוא לא מעורב לא בהנחיית הדיינים, לא בהנחיית מערך הגיור, לא בקביעת המדיניות ההלכתית, הוא לא מעורב בשום תהליך.

<הראל גולדברג: הוא גם לא חלק מהוועדה ובטח אין לו עמדה משפיעה בתוך הוועדה.

<הראל גולדברג: אבל בסופו של דבר מביאים בפניו מעשה מוגמר, מעשה עשוי, ואומרים לו "תחתום".

יעקב אשר: או שהוא יהיה בסדר וחביבי יקבל את זה, ואם לא- - -

מירי רגב: תודה רבה.

מירי רגב: חבר הכנסת דוד אזולאי ולאחר מכן חבר הכנסת צור.

אלי בן-דהן: אני רוצה לשאול שאלה.

אלי בן-דהן: תגיד לי בבקשה, בתי-הדין של הציבור החרדי, הפרטיים, לא פוגעים במעמד הרבנות הראשית?

ישראל אייכלר: לא.

אלי בן-דהן: הבנתי.

<הראל גולדברג: הם פוגעים באותה מידה.

יעקב אשר: - - -הפחדנות שלך, שאין לכם אידיאולוגיה.

יעקב אשר: אין לכם עקרונות.

יעקב אשר: הכול אצלכם פוליטי.

אלי בן-דהן: אין להם תשובות.

אלי בן-דהן: גם היועץ המשפטי, שאני מכבד אותו מאוד, שותק בעניין הזה.

אלי בן-דהן: כולם שותקים.

מירי רגב: בן-דהן, פישלתם בעניין הגיור.

אלי בן-דהן: - - -

<ישראל פת: - - -

יעקב אשר: אין לכם חוט שדרה.

יעקב אשר: כסף ופוליטיקה – זה מה שקרה.

מירי רגב: דוד אזולאי, בבקשה, ולאחר מכן חבר הכנסת צור.

דוד אזולאי: גברתי היושבת-ראש, אני רוצה קודם כול להודות לך על היוזמה לדיון הזה.

דוד אזולאי: כל מי שאומר שאנחנו לא צריכים לקיים את הדיון הזה פשוט לא בקי בתקנון הכנסת.

דוד אזולאי: אני מציע לכם ללמוד את התקנון ושם לראות שיש ליושבת-ראש זכות לקיים דיון בנושא כל-כך חשוב, שהוא בהחלט בתחום של ועדת הפנים והגנת הסביבה.

דוד אזולאי: זה למען הסר ספק.

ישראל אייכלר: נציין שהיית יושב-ראש ועדת הפנים.

דוד אזולאי: גברתי היושבת-ראש, ישבתי פה ושמעתי את סגן השר.

דוד אזולאי: חבל מאוד שהוא הלך, אבל אני מבין שהיה לך הסכם אתו שהוא ילך בשעה 13:00 ואני מבין שאת צריכה לכבד אותו.

דוד אזולאי: אני מקווה מאוד שהדברים יגיעו לאוזניו.

דוד אזולאי: הוא התנהג כאן בצורה חצופה כלפי הרבנים הראשיים לישראל.

דוד אזולאי: הוא פגע.

דוד אזולאי: אני אומר לך, הוא עשה מהרבנים אנשים שאינם מביני עניין בכך שהוא אמר פה דברים קשים.

דוד אזולאי: לי אישית קשה לחזור על הדברים האלה.

דוד אזולאי: לא יעלה על הדעת שאדם שהוא סגן שר במשרד הדתות ומתיימר להבין בענייני דת כך מדבר על הרבנים הראשיים.

דוד אזולאי: יש כאן מכתב, גברתי היושבת-בראש, מי"ד באלול, כלומר מכתב ממש טרי, שמופנה לראש הממשלה.

דוד אזולאי: כותב בחתימת ידו הרב יצחק יוסף, הרב הראשי לישראל והראשון לציון: "נודע לי כי ייתכן והצעת ה'מחליטים' תועלה".

דוד אזולאי: הכוונה לשבוע שעבר.

דוד אזולאי: "ההצעה הנידונה מתיימרת לייתר את מעורבותה ההכרחית והנחוצה של הרבנות הראשית בהליך הגיור, הנחשב לאחת הסוגיות הרגישות ביותר בעולם היהדות, כאשר יש המציעים תיקונים ומינויים המהווים מס שפתיים, מבלי שיש בהם משום שיתוף אמיתי של הרבנות הראשית".

דוד אזולאי: זאת לא חוצפה להגיד כאן שהוא דיבר עם הרבנים ושהרבנים חתמו?

דוד אזולאי: לעשות מהרבנים אנשים שלא מבינים דבר?

דוד אזולאי: אני קודם כול מוחה על הדברים שנאמרו.

דוד אזולאי: בושה וחרפה.

דוד אזולאי: בסיפה של המכתב הזה לראש הממשלה הוא כותב: "אשר על כן ובהמשך למכתבם מיום א' אלול של ראשי לשכות הרבנים הראשיים" – שנבין, זה מכתב על דעתם של שני הרבנים הראשיים לישראל, גם על דעת הרב הראשי הרב לאו וגם על דעת הרב הראשי הרב יצחק יוסף – "ולחוות דעתו בנידון של היועץ המשפטי לרבנות הראשית, עו"ד הראל גולדברג, בשמי ובשם עמיתי הרב הגאון רבי דוד לאו שליט"א אנו חוזרים ופונים אליך בבקשה לא להעלות את הנושא שבנידון לדיון בממשלה בטרם נקיים עמך דיון".

דוד אזולאי: כאן סגן שר הדתות אומר קבל עם ועֵדה במקום הזה, הוא קיים התייעצות עם חבר הכנסת שטרן אבל לא קיים התייעצות עם הרבנים הראשיים.

דוד אזולאי: אני שואל את גברתי היושבת-ראש, זאת לא חוצפה?

פנינה תמנו: הוא אמר שהוא התייעץ איתם.

פנינה תמנו: זה לא נכון.

פנינה תמנו: הוא לא נמצא פה כעת, אבל כך הוא אמר.

דוד אזולאי: סליחה, מה זה "הוא התייעץ איתם"?

דוד אזולאי: הציפיה שלי ממנו, כאשר מדובר על התייעצות, זה להיפגש עם הרבנים הראשיים ולנסות לתאם את כל הדברים האלה.

פנינה תמנו: הוא נפגש איתם.

דוד אזולאי: ולא רק לצאת ידי חובה, להגיד שהוא בא למשרד, ישב והלך, ולהגיד: "עשינו התייעצות" – זאת לא התייעצות.

דוד אזולאי: זאת חוצפה.

דוד אזולאי: אני רוצה להגיד בסיכום דברי, גברתי היושבת-בראש, נושא הגיור הוא לא נושא למשחק.

דוד אזולאי: מדובר בנשמת אפה של היהדות בעולם.

דוד אזולאי: אם אנחנו מאמצים את ההצעה הקיימת היום, המשמעות היא, ידידי חבר הכנסת דוד צור, שאנחנו פותחים את נושא הגיורים, כל דיכפין יבוא ויגייר, ואז במסגרת תהליך השלום של הגברת ציפי לבני נגייס גם את הפלסטינים ונגייר אותם.

ישראל אייכלר: רק את אבו מאזן.

ישראל אייכלר: ..

דוד אזולאי: לא תהיה שום בעיה לעשות את זה.

דוד אזולאי: דע לך, חבר הכנסת דוד צור, בעיית הגיור היא לא שלי.

דוד אזולאי: היא יותר של הציבור המסורתי והלא דתי.

דוד אזולאי: הם צריכים להיות מודאגים שהגיור הזה לא יהיה כהלכה ואז תהיה פה התבוללות אדירה.

דוד אזולאי: במקום המרכזי של כל יהדות העולם, בארץ ישראל – פה תהיה ההתבוללות הגדולה.

דוד אזולאי: ואנחנו הולכים לתת יד לכך.

דוד אזולאי: עם כל הכבוד לחבר הכנסת שטרן, שחובש כיפה, אבל בעניין הזה הוא הולך להביא אסון על היהדות במדינת ישראל.

מירי רגב: דוד אזולאי, תודה רבה לך.

מירי רגב: חבר הכנסת צור, ולאחר מכן חברת הכנסת פנינה תמנו-שטה.

דוד צור: ראשית, בדרך כלל אני משבח את היושבת-ראש על היוזמה לקיים דיונים, אבל אני חושב שהדיון הזה מוסיף ריב ומדון ולא מוסיף תרומה.

דוד צור: אני חושב שצריך היה להותיר את העניין על כנו בוועדת החוקה, חוק ומשפט ולקיים את ההליך של הצעת ה"מחליטים", שלצערי מתעכב.

דוד צור: אני לא דוברו של אלעזר שטרן, אבל אני אומר לכם שהאמירות כלפי העניין הזה, שהוא ממיט אסון, אני חושב שזה אדם שצריך לקבל את פרס ישראל.

מירי רגב: תמליץ עליו...

יעקב אשר: טיפול תרופתי לאובססיה שיש לו...

דוד אזולאי: אז נמליץ עליו שידליק משואה ביום העצמאות.

דוד אזולאי: ..

דוד צור: האיש אמיץ, גם בקרב, גם במדיו, גם בקריירה הצבאית שלו, ובעיקר- - -

דוד אזולאי: מה זה קשור לעניין?

דוד אזולאי: אז מה אם הוא היה בצבא?

מירי רגב: דוד אזולאי, תן לו לדבר.

מירי רגב: מותר לו.

דוד צור: אני הקשבתי לכם בקשב רב.

דוד צור: אני לא מדבר לעניין בכלל, אני מדבר בכלל out of context.

דוד צור: רק מה שאתם מדברים באופן נכון ומהותי ולא פוליטי.

דוד צור: אנחנו ה"תמימים" פה באנו בכלל- - -

דוד אזולאי: אין בעיה.

מירי רגב: חבר הכנסת אזולאי, שמרתי על זכות הדיבור שלך.

יעקב אשר: אם הייתי נותן חוות דעת מקצועית על המשטרה היית אומר לי: "הלו".

יעקב אשר: מה אתה מבין בגיורים?

יעקב אשר: מה אתה מבין בזה?

יעקב אשר: למה אתה מתעסק בזה?

יעקב אשר: מה, אתה קצין בגיורים?

מירי רגב: תנו לו לסיים להגיד את מה שהוא רוצה להגיד.

מירי רגב: בבקשה.

דוד צור: כן, רבותי, הוא היה קצין אמיץ ובכיר בצבא.

דוד צור: אני חוזר על זה פעם שנייה.

דוד אזולאי: תן לו צל"ש.

דוד צור: אתם רוצים לקטוע אותי?

דוד צור: אחזור על זה פעם נוספת.

דוד צור: הוא היה קצין אמיץ, והיה ונשאר אמיץ בלחימה שלו בנושא הגיור.

דוד צור: אם לא היית קוטע אותי, אמרתי שהוא צריך לקבל את פרס ישראל לא על הלחימה שלו בקרב, כי על זה יתנו לו צל"ש אחר, אלא על הפרויקט של "נתיב" שהוא הקים.

דוד צור: זה פרויקט שהכניס אל תוך העם היהודי בדרך הגיונית אנשים שהיו מוכנים להקריב את חייהם.

דוד צור: הם עלו, הגיעו ארצה, נרשמו, הצבא גייס אותם, הם נלחמים, נהרגים, אבל נקברים מחוץ לגדר בבית-הקברות כי לא מכירים בהם כיהודים.

דוד צור: איפה נשמע דבר כזה?

דוד צור: לכן ההצעה באה למנוע את המצב הזה, למנוע מצב ש-300,000, או אפילו יותר, אנשים יבחרו בסופו של דבר להתבולל, כי זה בעצם מה שמתירים להם.

דוד צור: ההצעה מטרתה לנסות להפוך את הליך הגיור לדבר אנושי יותר.

דוד צור: הצעת ה"מחליטים" הזאת בסופו של דבר, כפי ששמעתם גם מחברת הכנסת אורית סטרוק וגם מסגן השר אלי בן-דהן, שדיבר פה מדם לבו ובכנות.

דוד צור: ראשית, לגבי כל נושא אי-התיאום שדיברת עליו, חבר הכנסת אזולאי, והמכתב של הרבנים הראשיים – מישהו מתעלם מהרבנים הראשיים?

דוד צור: הוא הרי התחנן אליהם "בואו לתאם", הוא רצה להיפגש איתם.

דוד צור: כל דבר בעיקרון רוצים לעשות עם הרבנות הראשית.

דוד צור: יש פה עניין של מדיניות.

<רפאל פרנק: לא מעבירים טיוטות לרבנות הראשית?

דוד צור: אפשר להיפגש.

דוד צור: לא צריך להעביר טיוטות כל הזמן.

<יצחק אלחרר: הוא אמר שהוא לא קובע אז למה להיפגש אתו?

דוד צור: עם כל הכבוד לך, אל תקטע את דבריי.

יעקב אשר: הוא מפנה אותנו לליכוד.

דוד צור: אמר הרב בן-דהן: "בסופו של דבר כל גיור שייעשה על-ידי רב העיר יגיע להחלטה של הרבנות הראשית".

דוד צור: אתם מבזים את הרבנים הראשיים.

דוד צור: מה בעצם אתם אומרים?

דוד צור: אתם אומרים: "הרב הראשי לא יהיה בעצם מספיק חזק כדי לא לאשר החלטה כזאת".

דוד צור: הוא לא "חותמת גומי", והיה ויראה שההליך לא ראוי ולא מתאים הוא לא יאשר.

דוד צור: אם הוא יאשר, מה טוב.

דוד צור: זה יפתח צווארי בקבוק, זה יאפשר נגישות טובה יותר לגיור לאנשים.

דוד צור: אף אחד לא נכנס למהות.

דוד צור: הגיור עדיין ימשיך להיות גיור כהלכה כי מי שיתווה את המדיניות ויקבע אותו בסופו של דבר- -

מירי רגב: זו ועדת ההיגוי.

דוד צור: - -זו ועדת ההיגוי, שלרבנות הראשית גם יש say בעניין.

<קריאה: לא, אין לה say.

דוד צור: לא אמרתי שהיא מונופול.

דוד צור: יש פה עניין עקרוני.

דוד צור: כפי שאומר הרב אשר בכל הכבוד: "מי אני בכלל שאתערב?

דוד צור: " מי אני?

דוד צור: אני יהודי, שמטילים אגב ספק בכך כי בעקבות דבריי בוועדה בישיבה הקודמת שלחו לי מייל, הסתכלו ב"ויקיפדיה" וראו שלא נולדתי בארץ, שעליתי בגיל 6 מאיסטנבול בטורקיה.

דוד צור: לא משנה שמשפחתי היא נצר של חזנים ורבנים דתיים ויש במשפחתי בכלל פלג אורתודוקסי מאוד שאני בקשר אתו, וששלושים שנים לחמתי פה במדים במקומות הכי מסוכנים ואני משרת את הציבור במשך כל השנים.

דוד צור: אמרו לי: "אתה כנראה לא יהודי כי אתה יכול להיות בכלל נצר לשבתאי צבי מטורקיה".

דוד צור: לא נעלבתי.

יעקב אשר: הראיה שאתה יהודי, שאתה תומך במשהו שאתה לא מבין בו...

ישראל אייכלר: באירופה היו יותר שבתאים מאשר בטורקיה.

דוד צור: לא נעלבתי מזה.

דוד צור: למה אמרתי את זה?

דוד צור: כי יש פה שאלה עקרונית של תפיסת עולם ומדיניות, האם אנחנו משאירים את כל ההליך הזה מונופוליסטי, מאוד ריכוזי, כפי שהוא היום, או מאפשרים אותו בצורה אחרת, שרבני ערים- - -

יעקב אשר: גם את המונופול של המשטרה אתה מוכן לפתוח, נכון?

דוד צור: למה אתה מכניס את המשטרה בכל עניין?

יעקב אשר: כי זה דבר מקצועי, פרופסיונלי.

דוד צור: האמן לי שאני מסוגל להתעסק בעוד נושא וחצי פרט למשטרה.

דוד צור: אני לא מבין בגיור אבל אני מבין בדבר אחד.

יעקב אשר: אתה נוגע בעולם דימויים שקרוב אליך.

דוד צור: לא, עולם הדימויים שלך אזרחי לגמרי...

דוד צור: אני מבין בזה שאנשים שאנחנו מוכנים שיילחמו ויקריבו את עצמם עבור המדינה והם משרתים והם אזרחים טובים והם משלמים מסים והם חלק מהחברה, ביום שהם צריכים להיכנס להליך של גיור כי הם רוצים להיות חלק מאתנו המדינה מפנה להם עורף.

דוד אזולאי: ולמה מכירים בגיורים הצבאיים?

דוד אזולאי: למה עם זה אין בעיה?

דוד צור: אמרתי כבר בדיון הקודם, בואו נאמץ את המודל הצבאי למודל האזרחי.

מירי רגב: הרב הצבאי הראשי פועל בתיאום מלא עם הראשון לציון.

דוד צור: אבל גם כאן זה יפעל בתיאום.

מירי רגב: אבל זה לא פועל בתיאום.

דוד אזולאי: זה לא פועל בתיאום.

דוד צור: מי חותם בסוף?

מירי רגב: רגע, אני מרימה את הכפפה שזרקת.

מירי רגב: בבקשה תביא את ההצעה, שתהיה מנוסחת בדיוק כפי שפועלת הרבנות הצבאית מול הראשון לציון.

מירי רגב: אם אתה מביא את אותה הצעה – היום אני חותמת עליה.

דוד צור: זה אותו דבר, רבני הערים יעברו את אותה אבטחה.

מירי רגב: לא, ההצעה היא לא אותו דבר.

מירי רגב: פנינה תמנו-שטה, בבקשה, ואחריה חבר הכנסת אייכלר.

פנינה תמנו: אני דווקא רוצה להמשיך את הקו של חבר הכנסת צור ולומר שאני דווקא לא רואה את זה כהפרטה של סמכויות אלא להיפך, כהרחבה של הסמכויות.

פנינה תמנו: אם עושים את זה נכון אז אני חושבת ששיתוף הפעולה הזה יכול להניב רק תוצאות חיוביות.

פנינה תמנו: רק כדי להסב את תשומת לבכם, קצת סטינו מהנושא העיקרי, ונכון שכל אחד מדבר על-פי נקודת מבטו, אבל לפי דוח מבקר המדינה, בישראל מתגוררים כ-320,000 אזרחים שאינם נחשבים יהודים על-פי ההלכה היהודית.

פנינה תמנו: חלקם עלו לארץ בגלי העלייה הגדולים של העשורים האחרונים ממדינות חבר העמים ומאתיופיה מכוח חוק השבות, או נכנסו לארץ לפי חוק הכניסה לישראל.

פנינה תמנו: לפי ממצאי דוח מבקר המדינה בשנים 2007-2011 חלה ירידה ניכרת במספר המתגיירים בהשוואה לשנים שקדמו להן.

פנינה תמנו: אני חושבת שהמאבק האמיתי פה כדי באמת להוביל לאיזה סוג של רפורמה, להביא חוק חדש שמצליח להרחיב את הסמכויות כדי שנוכל לתת מענה לאנשים האלה, שלא יבחרו להתחתן בנישואים אזרחיים, כדי שלא תהיה פה התבוללות יתרה.

פנינה תמנו: אני חושבת שזה אמור להיות האינטרס הראשוני של כל הצדדים שיושבים פה.

פנינה תמנו: לכן אני לא מסכימה.

פנינה תמנו: נכון שצריך לתת את הכבוד הראוי לרבנות וזה צריך להיות בשיתוף פעולה, אבל אני חושבת שיש פה יותר מדי תככים ויותר מדי אגו – לא שיתפו או כן שיתפו.

פנינה תמנו: משהו פה חסר.

פנינה תמנו: כולם פה שליחי ציבור.

יעקב אשר: היא באה ממפלגה שהאגו בכלל לא מדבר בה...

פנינה תמנו: סליחה, ההערה שלך כל-כך שולית.

פנינה תמנו: אם באמת היה אכפת לך שלא תהיה התבוללות הרי היית הראשון שבמקום להגביה את הלהבות היה צריך להנמיך אותן ולמצוא דרך לפשר ולגשר.

פנינה תמנו: לכן הייתי מצפה – אולי יהיה דיון המשך כאן ולא בוועדת החוקה, חוק ומשפט שאליו כן יבואו כל הגורמים.

מירי רגב: דיון על כללי הגיור ואיך אנחנו הולכים להגמיש אותם.

פנינה תמנו: לא רק להגמיש.

פנינה תמנו: באמת לתת מענה, שאנשים לא יצטרכו לעבור שמונה מדורי גיהינום בשביל בסופו של דבר לקבל תעודה על כך שבאמת הם רוצים להיות חלק מעם ישראל.

יעקב אשר: נוותר על ברית מילה כי זה כואב אז בשביל מה?

פנינה תמנו: אתה אומר: בואו נתעלם מן הבעיה, שיתחתנו עם גויים.

יעקב אשר: אפשר לוותר על הכול.

דוד אזולאי: - - -

מירי רגב: תודה רבה לך, חברת הכנסת פנינה תמנו-שטה.

מירי רגב: חברים, בבקשה, אחר-כך תגידו לי שאני לא נותנת לשני החרדים לדבר כאן.

מירי רגב: די.

מירי רגב: אני רוצה לסכם את הדיון הזה.

מירי רגב: חבר הכנסת אייכלר, בבקשה.

מירי רגב: אני מבקשת ממך לדבר בקצרה, עם הצעה לסיכום הדיון, ואותו דבר גם חבר הכנסת יעקב אשר.

ישראל אייכלר: אני רוצה לפתוח במה שאמרה היושבת-ראש בפתיחת הדיון.

ישראל אייכלר: הנושא נוגע לכל הציבור המסורתי, הלא חרדי, אפילו הלא דתי שרוצה להיות יהודי ורוצה להיות בטוח שהילדים שלו והנכדים שלו יהיו יהודים ולא יעשו להם פיקציות, שבסופו של דבר יתברר להם שאינם יהודים ויש בזה הונאת הבריות.

ישראל אייכלר: למעשה צריך לחזור ולומר את האמת הפשוטה שלא נאמרה פה.

ישראל אייכלר: רבותי, צריך לחזור לבסיס.

ישראל אייכלר: גיור הוא אקט דתי שבו אדם מקבל עליו את האמונה ואת הדת ואת המצוות, עול תורה ומצוות של העם היהודי.

ישראל אייכלר: זו הדת היחידה שמאפשרת לבני גזעים אחרים, בלי הבדל גזע ועם, לבוא ולהצטרף לעם על בסיס של קבלת עול תורה ומצוות וקבלת האמונה היהודית.

ישראל אייכלר: אם אין את הדבר הזה, אם אדם לא מקבל עליו עול תורה ומצוות אז הכול פיקציה, גם אם זה נעשה על-ידי הרב הראשי בכבודו ובעצמו בבתי-דין רבניים מוסמכים.

ישראל אייכלר: צריך להגיד את האמת בפועל.

ישראל אייכלר: קבע החוק – ואני לא יודע למה המדינה בכלל צריכה להתערב בעניין דתי, אבל נניח שמדינת ישראל רוצה להיות מדינה יהודית ולכן היא כן מבוססת על העניין הדתי – כתוב בחוק, עוד מימי הבריטים, שראש העדה הדתית ממונה על ההמרה והוא בעל הסמכות לקבוע מי התגייר ומי לא.

ישראל אייכלר: אני רוצה לציין הערת אגב שאמר פה חבר הכנסת דוד צור לפני נאומו.

ישראל אייכלר: הוא אמר: "מה זה שהרב הראשי הראשון לציון לא יחתום?

ישראל אייכלר: זה שרירות?

ישראל אייכלר: " אני מתרגם את מה שהוא אמר.

ישראל אייכלר: בג"ץ יגיד לו: "אדוני, אם אתה לא חותם אז אני חותם".

ישראל אייכלר: זה יהיה גיור בהכשר הבג"ץ.

ישראל אייכלר: לכן אני אומר, ברגע שקבעתם שגם רבני ערים יוכלו לגייר, בלי סמכות של הרב הראשי, יש פה פיקציה, שאולי יש רבנים שיסכימו בלי קבלת עול תורה ומצוות לגייר אנשים שאינם רוצים להיות יהודים, שרוצים להיות ישראלים.

ישראל אייכלר: הציע פעם חבר הכנסת יוסי ביילין – אני רוצה שתשקלו את זה – לעשות תעודת ישראלי במקום תעודת יהודי.

ישראל אייכלר: מי אומר שישראלי צריך להיות יהודי?

ישראל אייכלר: יכול להיות חייל דרוזי מצוין, יכול להיות חייל צ'רקסי, יכול להיות נוצרי ויכול להיות יהודי.

ישראל אייכלר: מה פתאום שהמדינה תיתן תעודת יהודי?

ישראל אייכלר: אם רוצים שמדינת ישראל תהיה מדינה יהודית – וזה חשוב מאוד לרוב הציבור הישראלי שאיננו חרדי ואיננו אנטי-דתי אלא מסורתי, דתי וחילוני – צריך לשמור מכל משמר שזה יהיה לפי ההלכה ולפי הנוהל, שיהיה ברור לכולם שהאדם שהתגייר הוא באמת יהודי.

מירי רגב: תודה רבה.

מירי רגב: יעקב אשר, בבקשה, בקצרה.

יעקב אשר: תודה, גברתי היושבת-ראש.

יעקב אשר: באמת צריך להודות לך על הדיון הזה, כי באמת נאמרים פה הדברים האמיתיים.

יעקב אשר: זה דיון פוליטי.

יעקב אשר: כל הסיבה שהצעת ה"מחליטים" הזאת נמצאת היום איפה שהיא נמצאת היא פוליטיקה לשמה, חלק מעסקה פוליטית שכולנו יודעים עליה, כל עיתונאי מתחיל יודע את זה.

יעקב אשר: עם כל הכבוד לאלוף שטרן ולמעשיו החשובים – אמרתי לו את זה כבר בישיבה הקודמת, לכן אני יכול להגיד את זה גם עכשיו כי אמרתי לו את זה גם בפניו – כנראה היה לו פעם חלום להיות רב אלוף, להיות רמטכ"ל, והוא לא הצליח, אז הוא החליט שאחרי שהוא נהיה אלוף בכנסת הוא הולך להיות רב.

מירי רגב: אבל הוא לא הנושא.

מירי רגב: אנחנו בחודש הסליחות.

מירי רגב: בוא תתייחס להצעת ה"מחליטים".

יעקב אשר: הוא חושב שבכנסת הוא הופך להיות רב, ואז ביחד הוא יוכל להיות רב אלוף.

יעקב אשר: אבל הוא לא רב, עם כל הכבוד.

דוד צור: הוא רב זכויות.

יעקב אשר: רב זכויות, כן, מצוין, אבל שלא יקלקל אותן.

יעקב אשר: יש דבר אחד שבכלל לא קשור לנושא של דת או לא דת.

יעקב אשר: בכל מדינה, וגם במדינת ישראל, יש גוף שמטפל באותו נושא.

יעקב אשר: כפי שיש את בינת שוורץ שאחראית על התכנון במדינת ישראל וכפי שיש משטרה, ולכן הצגתי לך את הדוגמה, וכפי שיש צבא, לא יכול להיות שבאים בנושאים מסוימים, בגלל שרוצים לשנות משהו, ואומרים: "נשנה את זה על-ידי כך שניצור מסלול עוקף".

יעקב אשר: לא יכול להיות דבר כזה.

יעקב אשר: אי אפשר לתת לזה יד.

יעקב אשר: אתם רוצים, תפטרו את הרבנים הראשיים, תסגרו את הרבנות הראשית, תעשו הכול.

יעקב אשר: הכבישים העוקפים האלה הם דבר, גברתי היושבת-ראש, שאסור לך לתת לו יד, וכל הכבוד על עמידתך בעניין הזה, וצריך להשקיע בזה את כל הכוח.

יעקב אשר: דבר שני, הסיבה שהבית היהודי עשה את זה הוא הטראומה שיש להם עדיין מהבחירות לרבנים הראשיים.

יעקב אשר: יושבת פה אורית סטרוק, שאם הנושא שנידון כאן עכשיו היה איזה מאחז או התנחלות קטנה היא היתה הופכת שולחנות, ופה פתאום גם אורית סטרוק מדברת על הסכמות והסכמים פוליטיים וכולי, ואני תמה.

יעקב אשר: דבר אחרון, ובזה אני מסיים, הרב יוסף והרב לאו, הרבנים הראשיים, הם רבנים קשים?

יעקב אשר: הם לא מסבירי פנים?

יעקב אשר: הם האנשים שיגרמו לכך שאלפים יברחו מן הארץ ולא ירצו להיות פה?

יעקב אשר: באמת, על מי אתם מדברים?

יעקב אשר: אם אתם באמת רוצים לבדוק את הבעיות שיש ורוצים לפתור אותן תעשו את זה באמצעותם, איתם ביחד, לראות מה כן ומה לא.

יעקב אשר: תזכרו רק דבר אחד, שלהם יש ספר שהוא הוראות היצרן, שממנו קמו בכלל המושגים הללו רב ורבנות, שזה ההלכה.

יעקב אשר: צריך לדעת לעשות את הדברים נכון.

יעקב אשר: אפשר לסמוך עליהם.

יעקב אשר: הם אנשים מסבירי פנים, נחמדים הרבה יותר מהרבה פוליטיקאים שמסתובבים כאן בבניין הזה, כולל מהבית היהודי.

יעקב אשר: אני חושב, גברתי, מאחר ואנחנו באמת נמצאים בסד זמן, שצריך להרים את ההחלטה ואת הסיכום של הישיבה כלפי מעלה.

יעקב אשר: את צריכה להיפגש עם ראש הממשלה ולהגיד לו שיש לו רוח גבית בעניין הזה.

יעקב אשר: הוא יקבל רוח גבית מכולם בעניין הזה, ושיעצור את הסחף הזה.

יעקב אשר: תודה.

מירי רגב: תודה רבה.

מירי רגב: יעקבי, אתה רוצה להוסיף משפט?

מירי רגב: לא.

מירי רגב: בסדר.

מירי רגב: אני רוצה לסכם את הדיון.

מירי רגב: חבל שסגן השר בן-דהן איננו כאן, אבל זה משודר ומן הסתם הוא יקבל את הסיכום.

מירי רגב: קודם כול, נושא הגיור חשוב משום שבעניין "מיהו יהודי" אסור לנו לשחק.

מירי רגב: כולנו רוצים לשמור על העם היהודי, שכמובן יותר ויותר יגיעו לכאן לארץ ישראל.

מירי רגב: כל מי שרוצה להיות יהודי נקבל אותו בברכה, רק נעשה את זה על-פי הכללים ההלכתיים, כפי שהיה נהוג עד היום וכך אנחנו צריכים להמשיך לפעול.

מירי רגב: נכון שבאותם מקומות שאנחנו רואים שיש בעיות עם עניין "מיהו יהודי", לאותם אנשים שלא מגיירים אותם אפשר למצוא פתרונות.

מירי רגב: אפשר לבוא לרבנים הראשיים, אפשר לבוא איתם בדברים ואפשר למצוא איתם פתרונות.

מירי רגב: עובדה שהצבא מגייר אנשים ועושה דברים נפלאים עם חיילים נהדרים, חיילים בודדים שמגיעים לצבא, מתגייסים לצבא ומתגיירים על-פי ההלכה, והכול נעשה בתיאום עם הראשון לציון ולא הקימו שום ועדת היגוי כזאת או אחרת כדי להפוך אותם ליהודים.

דוד צור: כדאי גם לתת קרדיט לחבר הכנסת אלעזר שטרן על הפרויקט הזה.

דוד צור: הוא הפך להיות עוכר היהדות פה.

מירי רגב: לא.

מירי רגב: אמרתי שאם הוא יביא לכאן את הדרך שלו כפי שהוא פעל בצבא אני הראשונה שאלך עם שטרן ואוביל את זה.

מירי רגב: ממתי הממשלה מובילה הצעת חוק פרטית?

מירי רגב: אין דבר כזה.

מירי רגב: שאף אחד לא יבלבל לי את המוח.

מירי רגב: הצעת חוק פרטית לא מובילה ממשלה.

מירי רגב: לבית היהודי יש זכות וטו בענייני דת ומדינה והם היו יכולים לעצור את ההצעה הזאת אם היו רוצים, גם במהלך הצעת החוק וגם אחר-כך במהלך הדיונים על הצעת ה"מחליטים".

מירי רגב: הצעת ה"מחליטים", בואו נודה על האמת, לא מתואמת עם הרבנים הראשיים.

מירי רגב: מה שהיא עושה, היא אומרת: "בסוף המהלך הרב הראשי יחתום על זה".

מירי רגב: אני יודעת, ובאתי מארגון, וגם אתה, חבר הכנסת צור, שבו מי שיש לו סמכות יש לו גם אחריות.

מירי רגב: אם אני צריכה בסוף לאשר משהו אני צריכה להיות מעורבת בתהליך, אחרת אני לא רוצה להיות אחראית ולאשר אותו.

מירי רגב: ברגע שהרבנות הראשית היא לא חלק מהתהליך של ועדת ההיגוי – הרי לראשון לציון אין בעיה עם ועדת ההיגוי.

מירי רגב: מה הבעיה שלו?

מירי רגב: שוועדת ההיגוי הפכה להיות גוף שמחליף אותו.

מירי רגב: לא אותו אלא את הרבנות הראשית.

מירי רגב: אם ועדת ההיגוי תעבוד בתיאום עם הרבנות הראשית, על-פי כללי הרבנות הראשית, יבחרו את הדיינים בתיאום איתם, ינחו את האנשים בתיאום איתם, אני אומרת לכם חד וחלק, הראשון לציון לא יתנגד לכך.

מירי רגב: אין לו שום בעיה שמערך הגיור יהיה למטה ויפעלו יותר רבנים למטה, אין לו שום בעיה שיותר אנשים שרוצים שזה יהיה להם נגיש יותר יטפלו בזה.

מירי רגב: יש לו בעיה עם כך שאת הכללים ההלכתיים תקבע הוועדה ולא הוא.

מירי רגב: מרגע שהוא לא קובע את זה ומרגע שהוא לא מעורב בזה, בסופו של תהליך הוא לא יוכל לחתום על זה.

מירי רגב: ותיכף נגיע לבעיה המשפטית.

מירי רגב: לכן אני חושבת שלא הגון, לא נכון, לא הגיוני על-פי כל כללי הסמכות והאחריות להניח הצעת "מחליטים" ששמה את הרבנות הראשית מחוץ לתמונה.

מירי רגב: אם רוצים הצעת "מחליטים" שמטרתה להיטיב עם האזרחים, אני אומרת לכם שהרב הראשי לא מתנגד לזה.

מירי רגב: אבל אם רוצים להביא לפה הצעת "מחליטים" שרוצה לפגוע ברבנות הראשית – הצלחתם בזה.

מירי רגב: זה הכול.

מירי רגב: אם רוצים להביא באמת הצעת "מחליטים" שנועדה לתאם ולטפל בגיור אז אנא שבו עם הרבנים הראשיים, שהם יהיו חלק מן התהליך הזה, שוועדת ההיגוי תעבוד איתם בכפיפות, שתעבוד איתם בסמיכות, שוועדת ההיגוי תקבל מהם את ההנחיות וגם תבוא עם הצעות לשינוי.

מירי רגב: השכל לא נמצא רק אצל אדם אחד.

מירי רגב: אני בטוחה שיקבלו את זה.

מירי רגב: אבל מרגע שהצעת ה"מחליטים" לא "סופרת" את הראשון לציון ובסוף קובעת שהוא יחתום על זה, ובית-המשפט בסוף יקבל החלטה על "מיהו יהודי" – פגענו בגיור, פגענו ברבנות הראשית ובסוף גרמנו לכך שיהיו כאן אנשים שבעוד 5-6 שנים לא יוכלו להתחתן עם אנשים אחרים, כי יגידו: אני לא מתחתן עם אדם שזה הרב שגייר אותו או ההוא הרב שגייר אותו.

מירי רגב: זה אסור שיקרה.

מירי רגב: הבעיה המשפטית היא זאת, שבסופו של המהלך הזה, בגלל שהצעת ה"מחליטים" לא ברורה: מי קובע מיהם הרבנים, מי מנחה את הרבנים, עד כמה הרבנים הראשיים נמצאים בתוך התמונה – אם הצעת ה"מחליטים" היתה קובעת את זה לא היתה בעיה.

מירי רגב: משום שהצעת ה"מחליטים" הולכת בין הטיפות ולא קובעת את זה אנחנו נגיע בסוף לכך שבית-המשפט יצטרך לקבל החלטה מי גייר כהלכה ומי לא, האם לקבל את החלטת הראשון לציון או לא.

מירי רגב: מחר יבוא בית-המשפט ויגיד: "אני לא מקבל את החלטת הראשון לציון".

מירי רגב: זה מהלך שאסור שיקרה לנו.

מירי רגב: אני אומרת לכם, אסור שיקרה לנו.

מירי רגב: לכן אני חושבת שמערך הייעוץ המשפטי לא יכול לתת גב לדבר כזה.

מירי רגב: אני רוצה פה להגיד, אני מתנצלת בפני המשנה ליועץ המשפטי לממשלה, עו"ד ארז קמיניץ, וגם אכתוב את זה, אם הוא נפגע מכך שכתבתי מכתב על ההתנהלות שלו, שהיתה התנהלות לא שקופה, כי אני הבנתי מראש מערך הגיור – והבנתי נכון, אני מבינה נכון כשמסבירים לי לאט – שזה לא תוּאם אתו.

מירי רגב: אז קודם כול, אכן המשנה ליועץ המשפטי לממשלה תיאם את הצעת ה"מחליטים" עם היועץ המשפטי של משרד הדתות.

מירי רגב: אבל מה, היועץ המשפטי של משרד הדתות לא תיאם את זה עם היועץ המשפטי של מערך הגיור ועם הרבנות הראשית.

<ישראל פת: היועץ המשפטי של מערך הגיור הוא עובד לשכתי.

ישראל אייכלר: מותר לך להתייעץ עם העובדים שלך, אדוני.

מירי רגב: הוא עובד לשכתך.

מירי רגב: אדוני היועץ המשפטי, הרי אתה טוב במילים ואתה טוב בחוקים.

מירי רגב: אתה יודע טוב מאוד שאם הפצ"ר היה מקבל החלטה בנושא מסוים שקשור לחטיבה כזאת או אחרת בלי לתאם את זה עם הגורם הרלוונטי, אתה יודע טוב מאוד שזה לא מקובל ולא עובד כך.

מירי רגב: תמיד מגיעים בתיאום.

דוד צור: הוא לא חייב לקבל את עמדתו.

<ישראל פת: אני עצמי השתתפתי בדיון אצל המשנה ליועץ המשפטי לממשלה ונתתי את הסכמתי.

ישראל אייכלר: אבל לא התייעצת עם העובד שלך.

מירי רגב: היועץ המשפטי של משרד הדתות, אתה יושב כאן ועל-ידך יושב היועץ המשפטי של הרבנות הראשית, היועץ המשפטי של בתי-הדין הרבניים וגם היועץ המשפטי של הגיור.

מירי רגב: שלושה גורמים.

<ישראל פת: כולם כפופים להנחיית היועץ המשפטי לממשלה.

מירי רגב: כולם כפופים ליועץ המשפטי לממשלה.

מירי רגב: ושלושת הגורמים העיקריים אומרים בפה מלא: "הצעת ה'מחליטים' הזאת פוגעת בגיור".

דוד צור: אז מה?

דוד צור: חייבים לקבל את העמדה שלהם?

מירי רגב: אני אומרת לך שאתה היית אמור לגייס את כולם להביא הצעה מתואמת ומסודרת שמקובלת על כולם.

<ישראל פת: לא אני.

<ישראל פת: גברתי, מדובר ביחידות עצמאיות.

<הראל גולדברג: לא היה- - -

<ישראל פת: גברתי, הדברים לא נכונים.

<ישראל פת: יש כאן יועצת משפטית לוועדה.

<ישראל פת: מדובר ביחידות עצמאיות לחלוטין.

<ישראל פת: בשונה מעובד לשכתי הרי שהיועץ המשפטי של הרבנות הראשית איננו כפוף אלי.

<ישראל פת: ולמען הסר ספק – ואין ספק – העברתי את ההצעה גם אליו, וגם הדגשתי בפני המשנה ליועץ המשפטי לממשלה, והדברים נכנסו בפועל אל תוך הצעת ה"מחליטים", בדברי ההסבר, בחוות הדעת המשפטית, שהיועץ המשפטי של הרבנות הראשית מתנגד.

מירי רגב: אני אומרת שוב, לא רק היועץ המשפטי של הרבנות הראשית אלא גם היועץ המשפטי של מערך הגיור.

<ישראל פת: עם כל הכבוד, הוא עובד של משרד המשפטים.

מירי רגב: למרות שהוא כפוף אליך.

<ישראל פת: הוא לא כפוף אליי.

מירי רגב: אני אומרת לך, אתה תצטרך לתת אחר-כך תשובות לבג"ץ, אתה והיועץ המשפטי לממשלה.

מירי רגב: אני יודעת שגם מחלקת הבג"צים מתנגדת להצעת ה"מחליטים" כי היא יודעת שיהיה לה קשה מאוד להגן על עמדת הממשלה ועל עמדת המדינה, ושרת המשפטים סתמה לה את הפה בדיוק כפי שעושה בעל עיתון גדול שאצלו חופש הביטוי מסתיים בחופש הביטוי של המו"ל.

מירי רגב: חבל שזה כך.

<ישראל פת: אני לא אחראי על משרד המשפטים.

<ישראל פת: מי שמנחה אותנו כיועצים משפטיים וכיחידות סמך הוא היועץ המשפטי לממשלה.

מירי רגב: אתם צריכים לתת גיבוי להחלטות הממשלה ולהחלטות הכנסת כאשר ההחלטות הללו יעמדו בפני בג"ץ, ושלא יהיה מצב שבג"ץ ידחה את ההחלטות ויחזיר אותנו לכאן, כפי שהוא עושה בדברים אחרים.

מירי רגב: ההתנהלות של משרד הדתות, של היועץ המשפטי שלו בעניין הזה, בעיניי היתה קלוקלת.

<הראל גולדברג: אני חושב שזה לא קשור להתנהלות של היועץ המשפטי של משרד הדתות.

<הראל גולדברג: היועץ המשפטי לממשלה סמך את ידיו על ההחלטה הזאת.

מירי רגב: בסדר, אמרת את עמדתך.

מירי רגב: אמרת אותה ליד היועץ המשפטי של משרד הדתות.

<ישראל פת: הוא לא כפוף אליי, למען הסר ספק.

מירי רגב: בסדר, אז אמרת את עמדתך ואני אמרתי את עמדתי.

מירי רגב: אני קוראת לשר לשירותי דת, השר בנט, להתערב באופן אישי.

מירי רגב: הוא יודע לעשות את זה כאשר הוא רוצה, אחרי ההצלחה הגדולה שלו בעניין המנהרות.

מירי רגב: אני קוראת לבנט להתערב באופן אישי בעניין הזה, לבוא אל הרבנים הראשיים ולמצוא הצעת "מחליטים" שמקובלת על כולם.

מירי רגב: הוא יכול לעשות את זה.

מירי רגב: סגן השר ניסה ולא הצליח.

מירי רגב: עם כל הכבוד שיש לי לרב אלי בן-דהן, ויש לי אליו כבוד, שהשר בנט יבוא אישית ויעשה את זה.

יעקב אשר: היושבת-ראש מייצגת את הבית היהודי טוב יותר ממה שהם מייצגים.

יעקב אשר: ..

מירי רגב: יש לו וטו בעניין דת ומדינה.

מירי רגב: בנוסף, אני מודה לראש הממשלה על כך שהוא לא העלה לשולחן הממשלה את הצעת ה"מחליטים" בחודש האחרון.

מירי רגב: אני מבקשת מראש הממשלה לא להביא את הצעת ה"מחליטים" הזאת עד אשר היא תתואם עם הרבנים הראשיים.

דוד אזולאי: או לחילופין להיענות לפנייתם של הרבנים הראשיים שמבקשים לערוך דיון בנושא הזה.

מירי רגב: עד שהיא תתואם עם הרבנים הראשיים.

מירי רגב: נביא הצעה הגונה ואמיתית, שמצד אחד גם תביא לכך שאנחנו נגמיש, כפי שרוצה חבר הכנסת שטרן, את השירותים הדתיים, אבל מצד שני לא נבטל את מעמד הרבנים הראשיים.

מירי רגב: אנחנו לא רוצים להיות שותפים לזה.

מירי רגב: אף אחד מאתנו לא רוצה להיות שותף לזה.

מירי רגב: אנחנו רוצים שהרבנות הראשית תהיה חלק מההחלטות הללו ולא נשנה את הסטטוס הקיים במשך מאות שנים בעניין הראשון לציון.

מירי רגב: בזאת אנחנו נביא למצב שעם ישראל ימשיך לגייר יהודים על-פי ההלכה, נמשיך לחזק את עם ישראל ולחזק את ארץ ישראל.

מירי רגב: שיהיה לנו חודש טוב וחג שמח.

מירי רגב: תודה רבה לכולם.